**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 10 Νοεμβρίου 2020, ημέρα Τρίτη και ώρα 10.15΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Τουρισμού:

**Α.** «Κύρωση της Συμφωνίας μεταξύ της Ελληνικής Δημοκρατίας και της Πορτογαλικής Δημοκρατίας για συνεργασία στον τομέα του τουρισμού».

**Β.** «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Πολιτισμού και Αθλητισμού της Δημοκρατίας του Καζακστάν για συνεργασία στον τομέα του τουρισμού».

**Γ.** «Κύρωση του Πρωτοκόλλου Συνεργασίας στον Τουρισμό Κρουαζιέρας μεταξύ του Υπουργείου Τουρισμού της Ελληνικής Δημοκρατίας, του Υπουργείου Τουρισμού της Αραβικής Δημοκρατίας της Αιγύπτου και του Υπουργείου Ενέργειας, Εμπορίου, Βιομηχανίας και Τουρισμού της Κυπριακής Δημοκρατίας».

Στη συνεδρίαση παρέστη ο Υπουργός Τουρισμού, κ. Θεοχάρης Θεοχάρης.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Ακτύπης Διονύσιος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Δούνια Παναγιώτα (Νόνη), Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Κατσώτης Χρήστος, Συντυχάκης Εμμανουήλ, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλή σας μέρα.

Αρχίζει η συνεδρίαση της Διαρκούς Επιτροπής Παραγωγής και Εμπορίου της Βουλής όπου σήμερα έχουμε ως θέμα ημερήσιας διάταξης την επεξεργασία και εξέταση τριών σχεδίων νόμων του Υπουργείου Τουρισμού. Πιο συγκεκριμένα, έχουμε την «Κύρωση της Συμφωνίας μεταξύ της Ελληνικής Δημοκρατίας και της Πορτογαλικής Δημοκρατίας για συνεργασία στον τομέα του τουρισμού», την Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Πολιτισμού και Αθλητισμού της Δημοκρατίας του Καζακστάν για συνεργασία στον τομέα του τουρισμού» και την «Κύρωση του Πρωτοκόλλου Συνεργασίας στον Τουρισμό Κρουαζιέρας μεταξύ του Υπουργείου Τουρισμού της Ελληνικής Δημοκρατίας, του Υπουργείου Τουρισμού της Αραβικής Δημοκρατίας της Αιγύπτου και του Υπουργείου Ενέργειας, Εμπορίου, Βιομηχανίας και Τουρισμού της Κυπριακής Δημοκρατίας».

Πριν δώσω τον λόγο στους Εισηγητές και τους Ειδικούς Αγορητές να πω ότι στην Αίθουσα παρευρίσκονται μόνο οι Εισηγητές και οι Ειδικοί Αγορητές. Όλοι οι υπόλοιποι συνάδελφοι θα μιλήσουν μέσω ηλεκτρονικής σύνδεσης.

Τον λόγο έχει η κυρία Βιλιάλη, Εισηγήτρια της Πλειοψηφίας.

**ΜΑΡΙΑ-ΕΛΕΝΗ ΣΟΥΚΟΥΛΗ ΒΙΛΙΑΛΗ (Εισηγήτρια** **της Πλειοψηφίας):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, σε μία, πραγματικά, πάρα πολύ δύσκολη συγκυρία για την ελληνική κοινωνία και για την ελληνική οικονομία η Κυβέρνηση, αυτονόητα, επέλεξε, για ακόμη μία φορά, να προστατέψει το υπέρτατο αγαθό της δημόσιας υγείας, ώστε να μην ζήσουμε στιγμές παρόμοιες με αυτές, που, δυστυχώς, έζησαν άλλες γειτονικές χώρες. Παράλληλα, στεκόμαστε σταθερά δίπλα σε όλες τις παραγωγικές ομάδες του τόπου μας, ώστε να ξεπεράσουν το πλήγμα που προκάλεσε και, δυστυχώς ακόμη, προκαλεί η παγκόσμια πανδημία.

Ο τουρισμός είναι ένας σημαντικός κλάδος της ελληνικής οικονομίας και επλήγη ιδιαίτερα από τη διακοπή της οικονομικής δραστηριότητας και διαδικασίας. Γι’ αυτό, ακριβώς, όση σημασία έχει να υποστηρίξουμε τους εργαζόμενους και τις επιχειρήσεις του κλάδου σε αυτή τη δύσκολη στιγμή, τόση σημασία έχει και να προετοιμάσουμε την επόμενη μέρα του ελληνικού τουρισμού.

Όλα τα δεδομένα που έχουμε, ακόμη και από την περιορισμένη προηγούμενη τουριστική περίοδο, μάς υποδεικνύουν ότι ο τουρισμός θα πρωταγωνιστήσει στην ανάκαμψη της ελληνικής οικονομίας. Επομένως, οφείλουμε να συνεχίσουμε να εκμεταλλευόμαστε όλες τις αναπτυξιακές ευκαιρίες συνεργασίας με όλα τα φιλικά κράτη στο πεδίο της τουριστικής αγοράς, καθώς και να αναζητήσουμε καινοτόμους τρόπους αποτελεσματικής εκμετάλλευσης του τουριστικού μας προϊόντος.

Η Κύρωση των τριών διεθνών Συμβάσεων, που εισηγούμαι, στον τομέα του τουρισμού με την Πορτογαλική Δημοκρατία, με τη Δημοκρατία του Καζακστάν και στην κρουαζιέρα με την Αραβική Δημοκρατία της Αιγύπτου και την Κυπριακή Δημοκρατία, αποτελούν συνέχεια μιας διακομματικής συναντίληψης για τη σημασία ανάδειξης αναπτυξιακών ευκαιριών, προς όφελος των λαών των, εν λόγω, κρατών στο τουριστικό πεδίο.

Η πρώτη Κύρωση αφορά στη συμφωνία για συνεργασία στον τομέα του τουρισμού μεταξύ της Ελληνικής Δημοκρατίας και της Πορτογαλικής Δημοκρατίας. Σύμφωνα με το άρθρο 1, κυρώνεται και έχει ισχύ, σύμφωνα με την παρ. 1 του άρθρου 28 του Συντάγματος, η συμφωνία μεταξύ της Πορτογαλικής Δημοκρατίας και της Ελληνικής Δημοκρατίας, όπως υπεγράφη στις 13 Μαρτίου του 2018.

Στην εν λόγω συμφωνία, στα άρθρα 2, 3 και 4, αναγνωρίζεται η αμοιβαία επιθυμία των δύο μερών για ενίσχυση της συνεργασίας στον τομέα του τουρισμού, καθώς και αναγνώριση της αναγκαιότητας ενός νομοθετικού πλαισίου που θα διέπει τη σχέση αυτή. Το πεδίο εφαρμογής της συμφωνίας θα αφορά μία σειρά τομέων, όπως η ανταλλαγή πληροφοριών και τεχνογνωσίας για τις εξελίξεις στην τουριστική αγορά, στα νέα τουριστικά προϊόντα και στις υπηρεσίες.

Ιδιαίτερη σημασία θα δοθεί σε ειδικές μορφές τουρισμού, όπως είναι ο θρησκευτικός τουρισμός, ο πολιτιστικός τουρισμός, ο ναυτιλιακός τουρισμός, ο οινοτουρισμός, ο γαστρονομικός τουρισμός, ο συνεδριακός τουρισμός, καθώς και ο αθλητικός τουρισμός σχετιζόμενος με το γκολφ.

Παρόμοια συνεργασία και ανταλλαγή πληροφοριών θα αφορά στον τομέα των τουριστικών επενδύσεων, της τουριστικής προβολής, της τουριστικής εκπαίδευσης και κατάρτισης. Τα παραπάνω προβλέπονται στα άρθρα 5-8. Παράλληλα, δημιουργείται μία μικτή επιτροπή για την εφαρμογή της συγκεκριμένης συμφωνίας όπως ορίζεται στο άρθρο 9.

Στα άρθρα 10 - 14, αναφέρεται ότι η παρούσα συμφωνία έχει διάρκεια πέντε ετών και θα ανανεώνεται αυτόματα για τις μεταγενέστερες πενταετείς περιόδους. Τίθεται σε ισχύ από τη δημοσίευσή της στην Εφημερίδα της Κυβέρνησης και την πλήρωση των προϋποθέσεων του άρθρου 12 της συμφωνίας.

Η δεύτερη Κύρωση αφορά στη συνεργασία στον τομέα του τουρισμού, μεταξύ του Υπουργείου Τουρισμού της Ελληνικής Δημοκρατίας και του Υπουργείου Πολιτισμού και Αθλητισμού του Καζακστάν, στη συνεργασία των εθνικών οργανισμών τουρισμού των δύο χωρών, των εθνικών συνδέσμων ταξιδιωτικών και τουριστικών γραφείων και άλλων επιχειρήσεων και οργανισμών, που δραστηριοποιούνται στον τομέα του τουρισμού στις δύο χώρες, καθώς και επαγγελματίες στον τομέα του τουρισμού.

Σύμφωνα με το άρθρο 1, κυρώνεται και έχει ισχύ, σύμφωνα με την παρ. 1 του άρθρου 28 του Συντάγματος, το Μνημόνιο Κατανόησης για συνεργασία στον τουρισμό μεταξύ του Υπουργείου Τουρισμού της Ελληνικής Δημοκρατίας και του Υπουργείου Πολιτισμού και Αθλητισμού του Καζακστάν, που υπογράφηκε στις 24 Σεπτεμβρίου του 2018.

Σύμφωνα με τα άρθρα της Συμφωνίας επιδιώκεται η ενίσχυση της τουριστικής συνεργασίας, προχωρώντας σε ανταλλαγή πληροφοριών αναφορικά με τη νομοθεσία που ρυθμίζει τον τουριστικό τομέα στις δύο χώρες, τα προγράμματα κατάρτισης και εκπαίδευσης στον εν λόγω τομέα, την τουριστική προβολή και τις τουριστικές επενδύσεις - άρθρο 2.

Τα μέρη διοργανώνουν, όποτε αυτό κρίνεται αναγκαίο, διμερείς συναντήσεις, σε χρόνο και τόπο που θα συμφωνείται αμοιβαίως, άρθρο 3.

Τα δύο κράτη, σύμφωνα με τη συμφωνία, καταβάλλουν κάθε δυνατή προσπάθεια για να αυξήσουν την τουριστική κίνηση μεταξύ τους, άρθρο 4.

Τα μέρη σέβονται τις υποχρεώσεις που απορρέουν από διεθνείς συνθήκες, στις οποίες είναι συμβαλλόμενα, άρθρο 5.

Το παρόν Μνημόνιο Κατανόησης δύναται να τροποποιηθεί και να συμπληρωθεί με αμοιβαία γραπτή συναίνεση, άρθρο 6 και οποιαδήποτε διαφωνία προκύψει από την ερμηνεία ή την εφαρμογή του παρόντος θα διευθετείται δια της διπλωματικής οδού - άρθρο 7.

Η παρούσα Συμφωνία έχει διάρκεια πέντε ετών και θα ανανεώνεται σιωπηρά για μεταγενέστερες πενταετείς περιόδους.

Τέλος, το Μνημόνιο αυτό, ισχύει από τη δημοσίευσή του σε φύλλο της Εφημερίδας της Κυβερνήσεως, με την πλήρωση των προϋποθέσεων του άρθρου 8 του Μνημονίου Κατανόησης.

Η τρίτη Κύρωση αφορά στο Πρωτόκολλο Συνεργασίας στον τουρισμό κρουαζιέρας, μεταξύ του Υπουργείου Τουρισμού της Ελληνικής Δημοκρατίας, του Υπουργείου Τουρισμού της Αραβικής Δημοκρατίας της Αιγύπτου και του Υπουργείου Ενέργειας, Εμπορίου, Βιομηχανίας και Τουρισμού της Κυπριακής Δημοκρατίας και εντάσσεται στο πλαίσιο του τριμερούς Μνημονίου Κατανόησης, που υπογράφτηκε στις 29 Οκτωβρίου 2014 και κυρώθηκε με τον ν.4421/2016, για συνεργασία στον τομέα του τουρισμού.

Σύμφωνα με το άρθρο 1, κυρώνεται και έχει ισχύ, σύμφωνα με την παρ. 1 του άρθρου 28 του Συντάγματος, η κύρωση του Πρωτοκόλλου Συνεργασίας, που υπογράφηκε στις 21 Νοεμβρίου του 2017. Το συγκεκριμένο Πρωτόκολλο αναφέρεται στην ανάπτυξη δράσεων για τη στενότερη συνεργασία στον τομέα του τουρισμού κρουαζιέρας, αναγνωρίζοντας ότι και οι τρεις χώρες αποτελούν πολύ σημαντικούς προορισμούς στην Ανατολική Μεσόγειο, με σημαντικά περιθώρια ανάπτυξης των τουριστικών ροών, γεγονός που, άλλωστε, αποτελεί τον κοινό στρατηγικό στόχο αυτών των πρωτοκόλλων για τις τρεις χώρες.

Τα πεδία εφαρμογής που ορίζονται από τη συγκεκριμένη συμφωνία και θα συζητούνται στις τριμερείς συναντήσεις των ενδιαφερόμενων μερών, θα αφορούν στην επικοινωνία με τουριστικούς πράκτορες για την αξιολόγηση του ενδιαφέροντος για τη δημιουργία δρομολογίων μεταξύ λιμένων των τριών χωρών, που θα μπορούσαν να αποτελέσουν μία ελκυστική επιλογή για τους τουρίστες που προτιμούν την κρουαζιέρα και στην ενθάρρυνση της συνεργασίας μεταξύ των αρμόδιων λιμενικών αρχών και των οικονομικών εταίρων που θα μπορούσαν να συμμετέχουν ενεργά στην προώθηση της εν λόγω συνεργασίας, μέσω των εμπορικών επιμελητηρίων, των περιφερειακών και τοπικών αρχών και των τοπικών κοινωνιών, ενώ σημαντική κρίνεται και η υποβολή πορίσματος για τη δημιουργία ενός «πιλοτικού» προγράμματος τουριστικής κρουαζιέρας μεταξύ των τριών χωρών.

Τέλος, το παρόν Πρωτόκολλο ισχύει από τη δημοσίευση στην Εφημερίδα της Κυβέρνησης, με την πλήρωση των προϋποθέσεων του άρθρου 8 του Μνημονίου Κατανόησης.

Κλείνοντας, κύριε Πρόεδρε, θα ήθελα να αναδείξω και τη γεωπολιτική σημασία των συγκεκριμένων Κυρώσεων. Απέναντι στην τουρκική προκλητικότητα και την αδυναμία της Τουρκίας να λειτουργήσει παραγωγικά, μέσα σε ένα πλαίσιο σεβασμού για το διεθνές δίκαιο, εμείς, πάντα προς αναζήτηση λύσεων που προωθούν την ευημερία των λαών μας, συνεχίζουμε σταθερά να «καλλιεργούμε» σχέσεις ειρηνικής συνύπαρξης και προώθησης των αμοιβαίων συμφερόντων των κρατών μας, με στόχο τη χάραξη μιας κοινής πορείας ευημερίας και προόδου.

Η Ελλάδα ήταν, είναι και θα είναι σταθερός «πυλώνας» ειρήνης και ασφάλειας στην περιοχή. Σε αυτό το πνεύμα, κινούνται και οι τρεις Κυρώσεις και εισηγούμαι τη θετική τους ψήφιση. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Ευχαριστώ, κύριε Πρόεδρε. Ερχόμαστε σήμερα να συζητήσουμε την Κύρωση τριών συμφωνιών της χώρας μας με την Πορτογαλία και το Καζακστάν και στον τομέα της κρουαζιέρας με την Αραβική Δημοκρατία της Αιγύπτου και την Κύπρο. Πάλι καλά, που ήρθε ο Πρόεδρος της Αιγύπτου και θυμηθήκαμε να τις Κυρώσουμε, σε συνέχεια διακομματικής συναντίληψης, όπως αναφέρθηκε και από την Εισηγήτρια Νέας Δημοκρατίας. Αναμένουμε με την ίδια ζέση να φέρετε και τις επιμέρους συμφωνίες μετά την επίλυση του «Μακεδονικού».

Συζητάμε, λοιπόν, τρία Πρωτόκολλα Συνεργασίας, τα οποία αποτελούν απόρροια της συστηματικής διπλωματικής, ενεργητικής και εξωστρεφούς προσπάθειας του ΣΥΡΙΖΑ σε όλη τη Μεσόγειο, γιατί ήταν η Κυβέρνηση του ΣΥΡΙΖΑ που χάραξε την πορεία εξωστρέφειας της χώρας και πέτυχε την αναβάθμιση της χώρας μας σε έναν, εξαιρετικά, δημοφιλή τουριστικό προορισμό. Προς επίρρωση των παραπάνω, σας υπενθυμίζω, όπως αναφέρθηκε, ότι στις 13 Μαρτίου του 2018 υπογράφηκε από τον κ. Κοτζιά και τον ομόλογό του η Συμφωνία μεταξύ Ελλάδας - Πορτογαλίας, το 2018, υπογράφηκε από τον κ. Κατρούγκαλο και τον ομόλογό του, η Συμφωνία μεταξύ Ελλάδας – Καζακστάν και το 2017, το Πρωτόκολλο Συνεργασίας με την Αίγυπτο και την Κύπρο.

Αυτό συνέβη, ακριβώς, γιατί αναγνωρίσαμε την πολύ μεγάλη δυναμική, που έχει η κρουαζιέρα για την τουριστική οικονομία και την ανάπτυξή της και καταρτίσαμε, για πρώτη φορά, μία ενιαία εθνική στρατηγική για την κρουαζιέρα και την ανάπτυξη του θαλάσσιου τουρισμού. Πετύχαμε τη συγκράτηση των μεριδίων σε ιδιαίτερες γεωπολιτικές συνθήκες και εξελίξεις και μέσω του ΕΟΤ με ένα στοχευμένο πρόγραμμα καταφέραμε να αναδείξουμε τη χώρα μας ως το μοναδικό πολυνησιακό προορισμό στη Μεσόγειο και την Ευρώπη. Μάλιστα, πήραμε και το βραβείο ως ο καλύτερος τουριστικός προορισμός κρουαζιέρας παγκοσμίως.

Σήμερα, λοιπόν, κύριε Υπουργέ, σε μία ιδιαίτερη συγκυρία, επιλέγετε, όχι να νομοθετήσετε, ουσιαστικά, για τη στήριξη εργαζομένων και επιχειρήσεων στον τουρισμό, όχι να νομοθετήσετε, πραγματικά, προωθητικά για την επίλυση της επόμενης ημέρας, αλλά επιλέγετε να κυρώσετε Συμφωνίες, με τις οποίες, προφανώς, συμφωνούμε, γιατί είναι προϊόν δικής μας εργασίας και δουλειάς, οι οποίες, όμως, δεν αρκούν. Όσο και αν προσπαθείτε, δεν μπορείτε, σε καμία περίπτωση, να κρύψετε την αποτυχία σας πίσω από τις επιτυχίες του ΣΥΡΙΖΑ. Προφανώς, «μεθύσατε» από την επιτυχία της Σαντορίνης κι ακόμη δεν το έχετε ξεπεράσει.

Σας παρακολουθούμε το τελευταίο διάστημα σε σειρά συνεντεύξεων -όχι, φυσικά, σε κυβερνητικό έργο, διότι δεν έχετε να επιδείξετε τίποτα στην κατεύθυνση αυτή- να παρουσιάζετε «ιστορίες επιτυχίας». Είτε ζείτε σε παράλληλο σύμπαν, είτε προσποιείστε ότι ζείτε σε παράλληλο σύμπαν. Γράψατε χθες στο twitter, ότι «η Ελλάδα άνοιξε τον τουρισμό με σχέδιο οργανωμένο και λεπτομερές». Αναρωτιέμαι, ειλικρινά, ποιον κοροϊδεύετε, κύριε Θεοχάρη. Ποτέ, επιτέλους, θα εξηγήσετε στον ελληνικό λαό τι έφταιξε και από το ηλιοβασίλεμα της Σαντορίνης έχουμε περάσει σήμερα στο «δράμα», στο «σκοτάδι» του δεύτερου lockdown; Το δεύτερο lockdown δεν ήταν προδιαγεγραμμένο, φέρει υπογραφή. Η υπογραφή είναι «Κυριάκος Μητσοτάκης». Η Κυβέρνησή σας έχει βαρύτατες ευθύνες «εγκληματικές» και οι δικές σας προσωπικά είναι, εξαιρετικά, σημαντικές.

Επανακινήσατε τον τουρισμό χωρίς κανένα, απολύτως, σχέδιο. Μόνο παλινωδίες, αντιφάσεις, λάθη, ολιγωρίες και παραλήψεις, που σήμερα τις πληρώνει ο ελληνικός λαός. Ανοίγουμε τα σύνορα με τεστ, ανοίγουμε τα σύνορα χωρίς τεστ. Ανοίγουμε τα σύνορα σε 29 χώρες, ανοίγουμε τα σύνορα σε όλες τις χώρες, χωρίς καμία προϋπόθεση. Περνάτε απ’ όλες τις πύλες, περνάτε μόνο από τον Προμαχώνα. Στα χερσαία σύνορα ο κορονοϊός κολλάει, στα αεροδρόμια και στα αεροπλάνα δεν κολλάει. Λέτε ότι μας ζητούν τα Πρωτόκολλα από την Ευρώπη, αλλά ψάχνουν οι Έλληνες επιχειρηματίες και μέχρι και μία μέρα πριν ανοίξουν τα ξενοδοχεία, δεν υπήρχαν πρωτόκολλα. Επιτελική ανεπάρκεια και επιτελική ανικανότητα, είναι, απολύτως, ο ορισμός.

Όσο κι αν προσπαθείτε αυτή τη δεύτερη φορά, όσο και αν επιχειρήσετε να κρύψετε τις ευθύνες σας για τη διαχείριση της κρίσης, πίσω από «αφηγήματα» επιτυχίας, δεν πρόκειται να πείσετε, διότι τόσο καιρό αυτό που επιχειρείτε είναι η συστηματική υποβάθμιση των εισαγόμενων κρουσμάτων. Προσπαθείτε, τόσο καιρό, να αποσυνδέσετε τα εισερχόμενα κρούσματα στη χώρα από τον τρόπο, με τον οποίο εσείς ο ίδιος και η Κυβέρνησή σας επανακινήσατε τον τουρισμό.

Συστηματικά, λοιπόν, υποβαθμίζετε τον ρόλο των εισερχομένων κρουσμάτων, ενώ υπερτονίζετε την ατομική ευθύνη. Αναφέρεστε, διαρκώς, σε ένα, εξαιρετικά, πετυχημένο σύστημα, έναν αλγόριθμο καινοτόμο που μας «έσωσε». Εκ του αποτελέσματος όμως, φάνηκε ότι ο δειγματοληπτικός έλεγχος, που πραγματοποιούσατε εκείνη την εποχή στα σύνορα -ένα τεστ ανά οκτώ άτομα- ήταν, εξαιρετικά, αποτυχημένος, διότι εμφανίζατε μία σειρά από κρούσματα, τα οποία είχατε καταγράψει ως «δευτερογενή», αλλά είναι προφανές, πως επρόκειτο για κρούσματα μετά από επαφή με τα εισαγόμενα κρούσματα.

Υπάρχει στην Ελλάδα μία αυξητική τάση του κορονοϊού και των κρουσμάτων, από τη στιγμή που ανοίξατε τα σύνορα. Μάλιστα, αυτό έρχεται σε αντίθεση, με το ό,τι συμβαίνει στις υπόλοιπες ευρωπαϊκές χώρες. Είναι πρωτοφανές. Προφανώς, οι τουριστικές εισροές δεν φταίνε από μόνες τους. Αυτό που φταίει είναι η δική σας αδυναμία να διαχειριστείτε το άνοιγμα των συνόρων με ένα ενιαίο σχέδιο, με καθολική ενιαία εφαρμογή αυστηρών πρωτοκόλλων, όπως σας τονίζαμε τότε. Μπορούσατε να προστατεύσετε τους πολίτες. Μπορούσατε, να αμβλύνετε τις επιπτώσεις, υγειονομικές και οικονομικές, από την επανεκκίνηση του τουρισμού, ενώ η απροετοίμαστη και με αλλοπρόσαλλα μέτρα επανεκκίνηση του τουρισμού με ευθύνη σας, οδήγησε στην υπερμετάδοση του ιού.

Κουραστήκαμε να σας ζητούμε, όπως και οι υγειονομικοί, την εφαρμογή τεστ, ως απαραίτητη προϋπόθεση, εβδομήντα δύο ώρες πριν από την είσοδο πολιτών στη χώρα μας. Θα ήταν πολύ μικρότερος ο κίνδυνος για τους πολίτες, ενώ θα είχαμε «περιφρουρήσει» το συγκριτικό πλεονέκτημα της χώρας, ότι ήμασταν ένας ασφαλής προορισμός και φυσικά, δεν θα τελείωνε η τουριστική περίοδος πρόωρα.

Δεν μας έχετε απαντήσει ακόμη, ποιοι είναι οι επιστήμονες που σάς εισηγήθηκαν το άνοιγμα των συνόρων, χωρίς να φέρνουν οι τουρίστες - ταξιδιώτες αρνητικό τεστ εβδομήντα δύο ώρες πριν. Ακόμη και τώρα, δεν δίνετε στη δημοσιότητα τα πρακτικά της Επιτροπής των Λοιμοξιολόγων. Έρχεστε τώρα με το δεύτερο lockdown, αφού έχει σταματήσει η TUI και η CARNIVAL την κρουαζιέρα και μία σειρά από άλλες τουριστικές δραστηριότητες στη χώρα μας, αφού δεν έχουμε τουρισμό, να μας πείτε ότι ζητάτε τεστ εβδομήντα δύο ώρες πριν. Ποιον κοροϊδεύετε, κύριε Υπουργέ; Γιατί υποτιμάτε τόσο τη νοημοσύνη των Ελλήνων πολιτών; Ακόμη και ο κ. Τσιόδρας, τότε, είχε πει ότι «αν είχαμε έναν εργαστηριακό έλεγχο να γίνεται γρήγορα, ταχέως και να εξασφαλίζει ότι ένας ταξιδιώτης δεν είναι φορέας της νόσου ή έχει περάσει τη νόσο, αν υπάρχει ένα αξιόπιστο αντίσωμα, αυτός θα είναι ένας κανόνας για να επανακινηθεί ο τουρισμός.»

Να μην μιλήσω μόνο για τον φίλτατο Σωτήρη Τσιόδρα, να μιλήσω και για εσάς. Εσείς, λοιπόν, είχατε πει ότι «σκοπός μας είναι η χώρα να ανοίξει με ασφάλεια στον διεθνή τουρισμό και να μην αναγκαστούμε να πάρουμε πίσω μία τέτοια απόφαση, γιατί κάτι τέτοιο θα ήταν καταστροφικό. Καλύτερα να ανοίξουμε σταδιακά, παρά να το πάρουμε πίσω στη συνέχεια.» Μάς φέρατε στην καταστροφή και αυτό το λένε τα νούμερα. Τα έσοδα από την τουριστική δραστηριότητα είναι στο 3% του Α.Ε.Π., μαζί με τον πολλαπλασιαστή. Ο κ. Σταϊκούρας, κάνει μία εκτίμηση, ότι με κάθε μήνα lockdown χάνουμε 2,5 - 3% του Α.Ε.Π.. Νομίζω, ότι αυτή η εξίσωση είναι καταλυτική για να βγάλουμε τα συμπεράσματά μας. Δεν «περιφρουρήσατε», λοιπόν, το πλεονέκτημα της χώρας που ήταν αποτέλεσμα της «θυσίας» και του κόπου που έκανε ο ελληνικός λαός με το πρώτο lockdown.

Πέρασαν οκτώ μήνες και δεν ενισχύσατε το ΕΣΥ.. Πείτε μας για τα νησιά που κατηγοριοποιήσατε ως τρίτης κατηγορίας, ποια ήταν η ενίσχυση που φέρατε. Πείτε μας που κάνατε μαζικά τεστ. Δώστε στη δημοσιότητα πόσα τεστ έχετε κάνει, πόσες Μονάδες Εντατικής Θεραπείας ανοίξατε σε νησιά, ή πόσες μονάδες υγείας, αν μη τι άλλο.

Σε ότι αφορά στα μέσα μαζικής μεταφοράς, τα πέντε λεωφορεία που φέρατε στη Θεσσαλονίκη, με τον κ. Ζέρβα, να πιάνουν φωτιά το ένα μετά το άλλο, είναι ενίσχυση; Και καλύτερα, ας μην συζητήσουμε και το θέμα με τα σχολεία σήμερα, γιατί δεν προλαβαίνουμε.

Επί οκτώ μήνες, μιλάτε για ατομική ευθύνη, ενώ εσείς δεν έχετε αναλάβει την πολιτική σας ευθύνη. Εμείς, από την αρχή, επιμείναμε σε εσωτερικό τουρισμό, παράλληλα με υπεύθυνο άνοιγμα των συνόρων. Είχαμε ζητήσει να δώσετε 700 εκατ. στον εσωτερικό τουρισμό, που θα γυρνούσαν πίσω στην αγορά, καθώς θα διατηρείτο τη ρευστότητα και η ροή του χρήματος. Βγάλατε, μόλις, 100 εκατ., όπως μας απαντήσατε. Υποβλήθηκαν μόνο 472.000 αιτήσεις, από τις οποίες εγκρίνατε μόνο τις 420 και στην πραγματικότητα βγήκαν μόνο 22.000 voucher.

Ο τουρισμός για όλους, απέτυχε παταγωδώς. Φυσικά, ήταν αναμενόμενο, αφού ανακοινώσατε τα αποτελέσματα στις 2 Αυγούστου. Ο τουρισμός, λοιπόν, φέτος «καταρρέει». Και όχι μόνο φέτος, αλλά και του χρόνου. Εκτός, βέβαια, της υγειονομικής ανασφάλειας που έχει επιφέρει η δική σας άναρχη, χωρίς μέτρα, χωρίς σχέδιο πολιτική, και ανεύθυνη πολιτική, υπάρχει και ένα σοβαρό πρόβλημα επιβίωσης του κόσμου του τουρισμού, κύριε Υπουργέ. Ο κόσμος του τουρισμού σήμερα «ματώνει» και οι τοποθετήσεις σας δείχνουν συνεχώς, ότι ήσασταν και παραμένετε εκτός πραγματικότητας και πώς δεν έχετε καμία αντίληψη για τα ιδιαίτερα ζητήματα που αντιμετωπίζει ο κλάδος.

Ξέρετε πως η πλειοψηφία των τουριστικών επιχειρήσεων δεν έχει πρόσβαση σε δανειοδότηση. Και ενώ από την αρχή, είχατε αυτά τα δεδομένα και είχατε και ένα περιθώριο οκτώ μηνών, ακόμη, δεν υπάρχει κανένα πραγματικό χρηματοδοτικό «εργαλείο», που θα δώσει επιδότηση και άμεση ρευστότητα στην αγορά, μη επιστρεπτέα,.

Σε ότι αφορά στους tour operators, έχετε αφήσει μόνους και αβοήθητους τους Έλληνες επιχειρηματίες και τον Έλληνα ξενοδόχο. Σήμερα, η TUI κηρύσσει παύση πληρωμών και λέει ότι θα πληρώσει μετά το 2021. Εσείς τι, ακριβώς κάνετε, πέρα από το να διαφημίζετε τις επιτυχίες σας; Για άλλη μία φορά, παραμένετε αδρανείς, «αγναντεύοντας» το «στραγγάλισμα» των ελληνικών μικρομεσαίων επιχειρήσεων. Όπως φαίνεται, στις πολυδιαφημιζόμενες επαφές σας, δεν συμπεριλαμβάνεται, προφανώς, η προστασία των ελληνικών μικρομεσαίων τουριστικών επιχειρήσεων. Έχετε δώσει δείγματα γραφής. Σας θυμίζω την Thomas Cook και πόσον καιρό σας πήρε να δρομολογήσετε τις όποιες ρυθμίσεις προστασίας.

Απλήρωτα, όμως, παραμένουν και τα ξενοδοχεία καραντίνας. Τους ζητήσατε να βάλουν «πλάτη», όπως και έκαναν οι άνθρωποι του ελληνικού τουρισμού και τους αφήνετε απλήρωτους, ακόμη και τώρα. Τους εμπαίζετε κανονικά. Απλήρωτα είναι τα ξενοδοχεία από τον κοινωνικό τουρισμό, από τον τουρισμό για όλους. Μάλιστα, στα ξενοδοχεία καραντίνας παρακρατάτε και τους φόρους, για παράδειγμα τον ΕΝΦΙΑ, χωρίς να είναι καν ληξιπρόθεσμη η οφειλή του.

Υπάρχει εμπαιγμός σε όλα τα μέτρα που έχετε ανακοινώσει στους επιχειρηματίες, όπως και τα τελευταία, μετά το δεύτερο lock down. Αφήνετε ανοιχτά ξενοδοχεία σε κλειστές πόλεις. Νομοτελειακά, οδηγείτε σε αναγκαστικό κλείσιμο τόσες χιλιάδες επιχειρήσεις. Δεν δίνετε κανένα μέτρο στήριξης. Είναι επιλογή σας όλα αυτά, δεν σας ξεφεύγουν.

Στην εστίαση και σε άλλες παρεμφερείς επιχειρήσεις τους δίνετε, απλά, «ψίχουλα».

Επιμένετε, ακόμη και τώρα, να φέρνετε «φωτογραφικές» ρυθμίσεις, που αφορούν μεγάλα ξενοδοχεία, τα οποία αν προβούν σε ανακαίνιση ή ενεργειακή αναβάθμιση, το Κράτος πληρώνει το 80% των μισθών για δύο χρόνια. Για όσους δεν μπορούν, κύριε Υπουργέ, να αναλάβουν μία τέτοια ευθύνη αυτή την περίοδο, τι σκοπεύετε να κάνετε;

Πείτε ποιους εξυπηρετείτε, στην πραγματικότητα, όταν έχετε αφήσει χωρίς κάλυψη την εστίαση, τα ξενοδοχεία, τα καταλύματα, τις μεταφορές και όλους τους κλάδους που δραστηριοποιούνται γύρω από τον χώρο του τουρισμού. Και όλα αυτά μέσα σε ένα «ασφυκτικό» οικονομικό περιβάλλον, με συσσωρευμένες πιέσεις, με δανειακές πιέσεις, με επιταγές, με ληξιπρόθεσμα, με φορολογικές υποχρεώσεις, με μειωμένους ή εξαφανισμένους τζίρους και με ανασφάλεια για το αύριο. Εσείς κωφεύετε επιδεικτικά. Δεν φτάνει η αγωνία των ανθρώπων, τους εμπαίζετε κιόλας, παραπέμποντας σε μία υπουργική απόφαση ή σε μία κοινή υπουργική απόφαση που δεν βγαίνουν ποτέ. Επί οκτώ μήνες, κάνετε καψόνια στον κόσμο του τουρισμού, σε εργαζόμενους και επιχειρηματίες.

Σε ότι αφορά στους εργαζόμενους, έβγαλε ανακοίνωση η ΠΟΕΕΤ, που γίνεται λόγος για «μισή δουλειά, μισή ζωή, μισή τροπολογία». Ξεχάσατε τους εποχικούς εργαζόμενους στον κλάδο του επισιτισμού και πλήθος κόσμου που εργάζεται στον τομέα του τουρισμού. Εκτός, δηλαδή, από όσους εντάσσονται στη Συλλογική Σύμβαση Ξενοδοχοϋπαλλήλων και τους Οδηγούς Τουριστικών Λεωφορείων, που και σε αυτούς «ψίχουλα» δίνετε -αν και όταν τα δώσετε- όλους τους άλλους τους έχετε αφήσει έξω. Μία κουβέντα για τους ξεναγούς θα πείτε; Μία κουβέντα για τους βοηθούς τουριστικών εκδρομών, για τα ταξί, για τα λεωφορεία, για χίλιους δύο ανθρώπους που εργάζονται και οι οικογένειές τους περιμένουν να επιβιώσουν, θα πείτε;

Είπατε ψέματα ότι θα δώσετε 800 ευρώ επίδομα. Δεν λέτε ότι θα είναι 600 ευρώ και αν τα πάρουν μέχρι το τέλος Δεκέμβρη. Οι εργαζόμενοι σάς λένε ψεύτες. Αυτό εμάς δεν μας καλύπτει. Απαιτούμε αυτή τη στιγμή να καλύψετε εργαζόμενους και επιχειρηματίες, προκειμένου να επιβιώσει ολόκληρη η χώρα. Μόνο για τις απευθείας αναθέσεις έχετε νοιαστεί μέχρι στιγμής. «Δουλίτσα» να γίνεται. Αλήθεια, πιστέψατε ότι θα σωθεί ο κόσμος του τουρισμού από ένα σποτάκι «κλεμμένο» με ένα αντηλιακό; Είναι η ακατανόητη η στάση σας.

Εξαγγέλλετε μέτρα που δεν δίνουν καμιά, απολύτως, στήριξη. Κύριε Υπουργέ, εμείς καταθέτουμε, για άλλη μία φορά, συγκεκριμένη πρόταση. Αιτηθείτε στη Γενική Διεύθυνση Ανταγωνισμού της Ευρωπαϊκής Επιτροπής ένα στοχευμένο πρόγραμμα για την εστίαση και τον τουρισμό. Γιατί δεν αξιοποιείτε το νέο πλαίσιο, το νέο «εργαλείο» που σας δίνει η Ευρωπαϊκή Επιτροπή, κατά την αναθεώρηση του πλαισίου για τις κρατικές ενισχύσεις, που σας επιτρέπει να αυξήσετε το de minimis στα 3 εκ. και να συμπεριλάβετε τις προβληματικές -προ κορονοϊού- επιχειρήσεις; Πρόκειται για ένα καινοτόμο «εργαλείο», καθώς προβλέπει την κάλυψη του σταθερού κόστους μιας επιχείρησης, ενώ, επιπρόσθετα, προβλέπει και την κάλυψη της προβλεπόμενης ζημίας μέχρι και το τέλος του 2021.

Κλείνω, κύριε Πρόεδρε, επισημαίνοντας πως ειδικά το συγκεκριμένο «εργαλείο» επιμένουμε να το αξιοποιήσετε, ακριβώς, επειδή είναι καινοτόμο και καλύπτει τον κόσμο του τουρισμού και της εστίασης, κατά προτεραιότητα. Η Ευρωπαϊκή Ένωση σας «λύνει τα χέρια» και εσείς «σηκώνετε τα χέρια ψηλά». Ούτε στην επιστρεπτέα προκαταβολή 3 έχετε συμπεριλάβει μία αναθεώρηση στην κατεύθυνση αυτή και φυσικά ούτε λόγος για την επιστρεπτέα 4 και 5.

Σήμερα, λοιπόν, το ζήτημα είναι η επιβίωση του κλάδου. Σήμερα, το ζήτημα είναι να μην επιτρέψουμε τον «στραγγαλισμό» της ελληνικής μικρομεσαίας επιχείρησης που αποτελεί και την «καρδιά», τον «πυλώνα» του ελληνικού τουρισμού. Εσείς μπορεί να παλεύετε για να αναδιαρθρωθεί ο τουρισμός, εις βάρος των πολλών και προς όφελος των λίγων -και μάλιστα όχι των ελληνικών επιχειρήσεων-, αλλά οι άνθρωποί μας «ματώνουν» για να επιβιώσουν, μόνοι και αβοήθητοι με εσάς και την Κυβέρνηση να τους γυρίζετε την «πλάτη». Η αναλγησία σας έχει ξεπεράσει κάθε όριο. Όσο κι αν κάνετε, ότι δεν το καταλαβαίνετε, όσο κι αν το κρύψετε πίσω από τα ψεύτικα «αφηγήματα» μιας επιτυχίας επίπλαστης, ο ελληνικός λαός σάς έχει, ήδη, καταλογίσει την ευθύνη για το δράμα που ζει σήμερα και για τις «μαύρες» στιγμές που θα ζήσει αύριο, διότι είστε, δυστυχώς, και ο Υπουργός και η Κυβέρνηση της «καταστροφής». Επιτέλους, σταματήστε να παίζετε με τον «πόνο» των ανθρώπων και νομοθετήστε τη στήριξή τους. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Από την πλευρά του ο ΣΥΡΙΖΑ, δια της κυρίας Νοτοπούλου, ψηφίζει θετικά και για τις τρεις Κυρώσεις.

Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Ευχαριστώ πολύ, κύριε Πρόεδρε. Η Κυβέρνηση της Ν.Δ. φέρνει σήμερα προς κύρωση τρία Πρωτόκολλα Συνεργασίας στον τομέα του τουρισμού, που υπογράφηκαν επί ΣΥΡΙΖΑ, με το Καζακστάν και την Πορτογαλία, στις 24 Σεπτεμβρίου και στις 13 Μαρτίου του 2018, αντίστοιχα και με την Αίγυπτο και την Κύπρο για τον τουρισμό κρουαζιέρας στις 21 Νοεμβρίου του 2017. Το σημειώνουμε για να μην αδικήσουμε τον ΣΥΡΙΖΑ, την περίοδο που υλοποίησε και αυτός τη στρατηγική της αστικής τάξης, που συνεχίζεται, βέβαια, από τη Ν.Δ..

Η Συμφωνία για τον τουρισμό κρουαζιέρας με την Αίγυπτο και την Κύπρο εντάσσεται στην ενιαία στρατηγική της αστικής τάξης, στις συμμαχίες που επιλέγει για να διασφαλίσει τα συμφέροντά της, σε μία περιοχή που «πυκνώνουν» οι εντάσεις, που οξύνονται οι αντιθέσεις για τα κυριαρχικά δικαιώματα των χωρών με αμφισβήτηση του διεθνούς δικαίου. Επιλογές, που εντάσσονται στους γεωστρατηγικούς σχεδιασμούς των ΗΠΑ, του ΝΑΤΟ και της Ε.Ε. με διάφορες συνεργασίες τριμερής, τετραμερής και άλλες. Εκφράζει τις αντιθέσεις και τους αδυσώπητους ανταγωνισμούς στην Ανατολική Μεσόγειο και την επιδίωξη να καταστήσει την Ελλάδα μεταφορικό, διαμετακομιστικό και ενεργειακό κόμβο στην περιοχή, επιδίωξη, που, αντικειμενικά, έρχεται σε αντιπαράθεση με τους σχεδιασμούς, κυρίως, της αστικής τάξης της Τουρκίας.

Ξεχωριστό τμήμα αυτών των σχεδιασμών είναι η ανάπτυξη της κρουαζιέρας στην Ανατολική Μεσόγειο, με κέντρο τα ελληνικά λιμάνια, σχεδιασμοί που έχουν αποτυπωθεί και σε μελέτες του ΣΕΤΕ. Από την ανάπτυξη της κρουαζιέρας στην Ανατολική Μεσόγειο θα επωφεληθούν συγκεκριμένοι διεθνείς μονοπωλιακοί όμιλοι, που δραστηριοποιούνται, διεθνώς, στην κρουαζιέρα μαζί με μεγάλους ομίλους του τουρισμού, εγχώριους και διεθνείς. Αυτή η στρατηγική είναι ενιαία και υλοποιείται από τα αστικά κόμματα και τις κυβερνήσεις τους.

Κυρίες και κύριοι συνάδελφοι, το Κ.Κ.Ε., δεν είναι αντίθετο με τις διακρατικές συμφωνίες. Οι συμφωνίες, όμως, που κάνει το αστικό κράτος, δεν αφορούν τους λαούς και τις ανάγκες τους. Έρχονται να υπηρετήσουν τις ανάγκες των αστικών τάξεων των συμβαλλόμενων χωρών για διεύρυνση του πεδίου δράσης τους σε διάφορους τομείς της οικονομίας, όπως και στον τουρισμό, προωθώντας τα επιχειρηματικά και γεωστρατηγικά συμφέροντά τους. Από τις διακρατικές συμφωνίες οι εργαζόμενοι δεν προσδοκούν βελτίωση των όρων ζωής τους. Αντίθετα, στα πλαίσια των, όλο και μεγαλύτερων, αντιθέσεων και ανταγωνισμών, δέχονται όλο και μεγαλύτερη επίθεση, με επιδείνωση των όρων αναπαραγωγής της εργατικής τους δύναμης.

Αυτές οι συμφωνίες αφορούν καθαρά επιχειρηματικούς ομίλους που δραστηριοποιούνται στον τουρισμό. Αξιοποιούν το φιλικό, επενδυτικό, νομοθετικό πλαίσιο, τα κάθε λογής προνόμια και κίνητρα, τη φθηνή εργατική δύναμη για τη βέλτιστη απόδοση των επενδυμένων κεφαλαίων. Για τα συμφέροντά τους «θυσιάζεται» και η υγεία του λαού. Είναι χαρακτηριστική η προσαρμογή των υγειονομικών πρωτοκόλλων στις ανάγκες τους, όπως είναι γνωστές και οι συνέπειες για τον λαό, με την εξάπλωση της πανδημίας του κορονοϊού, των κρουσμάτων, των διασωληνωμένων, των νεκρών. Αλήθεια, τι έχουν να κερδίσουν οι εργαζόμενοι του Καζακστάν, της Πορτογαλίας, της Ελλάδας από τις επενδύσεις στις αντίστοιχες χώρες; Μήπως, θα εξασφαλιστεί και για τις λαϊκές οικογένειες το δικαίωμα στις διακοπές ή στην ξεκούραση; Μήπως, θα εξασφαλιστεί δουλειά με συγκροτημένα δικαιώματα;

Στον καπιταλισμό, στο σύστημα της ελευθερίας της αγοράς, της ατομικής ιδιοκτησίας στα μέσα παραγωγής, στις υποδομές αναψυχής και των διακοπών, ο τουρισμός γίνεται πανάκριβο εμπόρευμα, απλησίαστο για τη πλειοψηφία των λαϊκών στρωμάτων, αφού αδυνατεί να καλύψει ακόμη και τις βασικές του ανάγκες.

Οι εργαζόμενοι στις επιχειρήσεις του τουρισμού στη χώρα μας, αλλά και σε όλες τις καπιταλιστικές χώρες, έχουν μετατραπεί σε υπηρετικό προσωπικό με ελάχιστες απολαβές και δικαιώματα. Βιώνουν το «βάρβαρο» πρόσωπο του εκμεταλλευτικού συστήματος και τη σκληρή εκμετάλλευση. Η νέα κρίση που επιταχύνθηκε και έπληξε, κυρίως, τον τουρισμό «φορτώθηκε» στους εργαζόμενους με ισοπέδωση της ζωής τους. «Φορτώθηκε» στους μικρούς, καθώς, ακόμη και προχθές, η τροπολογία εξαιρούσε όλες τις επιχειρήσεις που έχουν κάτω από 50 εργαζόμενους, εξαιρούσε τουριστικά γραφεία, εξαιρούσε τους μικρούς συνολικά.

Οι επιχειρηματικοί όμιλοι με τα μέτρα των κυβερνήσεων του κεφαλαίου, με τα διάφορα προγράμματα, όπως το SURE της Ε.Ε., με την εξειδίκευση στη χώρα μας, με την αναστολή και το Πρόγραμμα ΣΥΝ-εργασία, βγαίνουν, σχεδόν, «αλώβητοι», αφού υλοποιούνται πάγιες αξιώσεις τους για πλήρη ευελιξία στον χρόνο, στον τόπο και στον τρόπο εργασίας και απαλλάσσονται, ακόμη, και από το αυτονόητο, δηλαδή, την καταβολή των μισθών των εργαζομένων.

Οι Πράξεις Νομοθετικού Περιεχομένου, η αποδοχή από την Κυβέρνηση των αξιώσεων των επιχειρηματικών ομίλων στον τουρισμό, η ασύδοτη δράση, η «απανθρωπιά» που φτάνει μέχρι την απαίτηση των εργοδοτών να βγάλουν από το ΑΤΜ το επίδομα ειδικού σκοπού για να το «τσεπώσουν», έχει δημιουργήσει συνθήκες εξάπλωσης της φτώχειας και της εξαθλίωσης στην πλειοψηφία των εργαζομένων και ιδιαίτερα στον επισιτισμό, στον τουρισμό και στον πολιτισμό. Τα μέτρα των Πράξεων Νομοθετικού Περιεχομένου είναι μόνιμα και συνεχίζεται ο «πόλεμος» ενάντια στους εργαζόμενους από τους επιχειρηματικούς ομίλους, την Κυβέρνηση και τα άλλα Κόμματα που τους υπηρετούν.

Ήδη, η Κυβέρνηση ετοιμάζεται να φέρει νομοσχέδιο που ανατρέπει, πλήρως, τον σταθερό ημερήσιο χρόνο εργασίας, μετά από 100 χρόνια που νομοθετήθηκε στη χώρα μας και προτίθεται να νομιμοποιήσει την εργασιακή «γαλέρα» που επιβάλλουν οι επιχειρηματικοί όμιλοι με δεκάωρη δουλειά -στον τουρισμό έχουμε και 16ωρη δουλειά- και με απλήρωτες υπερωρίες. Όλα αυτά συνοδεύονται με περιορισμό έως και κατάργηση των συνδικαλιστικών και δημοκρατικών ελευθεριών, ποινικοποιώντας τη διεκδίκηση και τη συνδικαλιστική δράση και μετατρέποντάς την σε ιδιώνυμο αδίκημα. Η απάντηση, βέβαια, θα δοθεί και θα είναι μαζική και αποφασιστική από τους εργαζόμενους και τον λαό. Ήδη, πολλές οργανώσεις εργαζομένων αποφασίζουν το συντονισμό της δράσης τους με απεργία στις 26 Νοεμβρίου. Το Κ.Κ.Ε., στηρίζει αυτούς τους αγώνες και θα είναι στην πρώτη γραμμή της ανάπτυξής τους.

Οι εργαζόμενοι και οι λαοί σε όλες τις χώρες που δέχονται τον «πόλεμο» της «δικτατορίας» του κεφαλαίου έναν δρόμο έχουν: να απαλλαγούν από αυτούς, ώστε να μπορέσουν με την εργατική εξουσία, τη δυναμική της, επιστημονικά, σχεδιασμένης ανάπτυξης να αξιοποιηθούν οι παραγωγικές δυνατότητες, να προχωρήσουν οι αμοιβαίες και οι επωφελείς διακρατικές συμφωνίες σε όλους τους τομείς, με κύριο κριτήριο την ικανοποίηση των σύγχρονων αναγκών τους. Παρά τα λάθη και τις αδυναμίες του υπαρκτού σοσιαλισμού, οι λαοί στις χώρες αυτές έζησαν αυτή την περίοδο με μεγάλα επιτεύγματα σε κάθε πτυχή της ζωής, όπως και στο καθολικό δικαίωμα όλων στις διακοπές. Αποτέλεσμα αυτών των επιτευγμάτων, της επίδρασης που ασκούσαν στην εργατική τάξη των καπιταλιστικών χώρων, ήταν η ανάπτυξη της ταξικής πάλης και η παραχώρηση δικαιωμάτων από την αστική τάξη. Ακόμη και ο κοινωνικός τουρισμός, τα εκδρομικά προγράμματα που αξιοποιούνταν από μερίδα εργαζομένων, έχουν, ουσιαστικά, καταργηθεί. Μήπως, ετοιμάζεστε, κύριε Υπουργέ, να τους στείλετε κρουαζιέρα;

Όλα αυτά που υποχρεώθηκαν, κάτω από άλλον συσχετισμό, να παραχωρήσουν, αξιοποιώντας τις ανατροπές στην «υποχώρηση» του εργατικού κινήματος, σήμερα τα παίρνουν πίσω και οδηγούν την πλειοψηφία των εργαζομένων σε εργασιακό «μεσαίωνα». Αυτή η πολιτική πρέπει να ανατραπεί και ο μόνος δρόμος είναι ο συντονισμός της δράσης όλων αυτών που είναι απέναντι από αυτή την πολιτική που τους οδηγεί στη φτώχεια και στην εξαθλίωση.

Το Κ.Κ.Ε., μετά από όλα αυτά, τοποθετείται αρνητικά στην Κύρωση των, εν λόγω, Συμφωνιών. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Σας ευχαριστώ πολύ, κύριε Πρόεδρε. Σήμερα, στην Επιτροπή συζητάμε τρεις διακρατικές συμφωνίες, οι οποίες έχουν ως στόχο την προώθηση του ελληνικού τουρισμού.

Η πρώτη υπεγράφη τον Μάιο του 2018 και αφορά στην Κύρωση της Συμφωνίας μεταξύ της Ελληνικής Δημοκρατίας και της Πορτογαλικής Δημοκρατίας για συνεργασία στον τομέα του τουρισμού. Με τη Συμφωνία αυτή καταδεικνύεται η κοινή βούληση των δύο χωρών για μία στενότερη συνεργασία στον τομέα του τουρισμού, μέσα από την ανταλλαγή πληροφοριών, την ανταλλαγή τεχνογνωσίας σε μορφές θεματικού τουρισμού, όπως ο πολιτιστικός, ο θρησκευτικός, ο γαστρονομικός, κ.α.. Προβλέπεται, επίσης, συνεργασία στον τομέα της τουριστικής προβολής, την εκπαίδευση και την κατάρτιση και τις επενδύσεις στη δημιουργία κοινών δράσεων, όπως οι τουριστικές εκθέσεις.

Η Ελλάδα και η Πορτογαλία συνεργάζονται άψογα, τόσο πλαίσιο της Ευρωπαϊκής Ένωσης, όσο και στο ΝΑΤΟ, έχοντας κατανόηση και σεβασμό ως προς τις ευαισθησίες της μίας προς την άλλη. Επίσης, οι δύο χώρες έχουν πολλά κοινά. Ένα από αυτά είναι ότι οι οικονομίες τους βασίζονται σε μεγάλο βαθμό στον τουρισμό. Η Πορτογαλία διαθέτει, όπως και η χώρα μας, πλούσια ιστορία, όμορφες παραλίες, καλό φαγητό. Προσπάθησε και εκείνη να διαχειριστεί αποτελεσματικά την πανδημία του κορονοϊού, με στόχο την επανεκκίνηση της οικονομίας της τη δύσκολη αυτή καλοκαιρινή περίοδο, καταγράφοντας, όμως, σημαντικές απώλειες, όπως και η χώρα μας. Η συνεργασία αυτή μπορεί να βοηθήσει, αμοιβαία, τις δύο χώρες να αντιμετωπίσουν τη δεδομένη χρονική στιγμή κοινά προβλήματα.

Με την Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Πολιτισμού και Αθλητισμού της Δημοκρατίας του Καζακστάν για συνεργασία στον τομέα του τουρισμού, που υπεγράφη τον Σεπτέμβριο του 2018, προωθείται η «σύσφιξη» των σχέσεων των δύο χωρών στον τομέα του τουρισμού.

Η, εν λόγω, Συμφωνία προβλέπει την ανάπτυξη και την ενίσχυση της τουριστικής συνεργασίας στον τομέα της ανταλλαγής πληροφοριών της τουριστικής προβολής, της εκπαίδευσης και κατάρτισης στον τομέα του τουρισμού. Προάγει, επίσης, τη συνεργασία στο πλαίσιο διεθνών οργανισμών με στόχο την τουριστική ανάπτυξη. Προκρίνει τη διοργάνωση κοινών δράσεων, όπως τουριστικές εκθέσεις και εκδηλώσεις. Προβλέπει την αμοιβαία ενθάρρυνση και διευκόλυνση των επενδύσεων Ελλήνων και Καζάκων επιχειρηματιών, καθώς και την αύξηση τουριστικών ροών ανάμεσα στις δύο χώρες.

Η Ελλάδα έχει πολύ καλή συνεργασία και μία από τις πρώτες χώρες που συνήψαν διπλωματικές σχέσεις με το Καζακστάν, μόλις απέκτησε την ανεξαρτησία του. Το Ελληνικό Κοινοβούλιο έχει κυρώσει τη Συνθήκη Συνεργασίας μεταξύ Καζακστάν και Ευρωπαϊκής Ένωσης. Στο Καζακστάν υπάρχουν 17 κοινότητες Ελλήνων, κυρίως, απόγονοι Ελλήνων του Πόντου, που αριθμούν σήμερα, περίπου, 12.000 μέλη. Οι δύο χώρες εργάζονται για την ανάπτυξη των διμερών σχέσεων σε διάφορους τομείς, όπως οι μεταφορές, η ενέργεια, η γεωργία, ιδίως οι σύγχρονες μορφές της, όπως οι υδροπονικές καλλιέργειας και οι ιχθυοκαλλιέργειες.

Ειδικότερα στον τομέα του τουρισμού η Συμφωνία αυτή είναι επωφελής και για τις δύο χώρες. Η αύξηση τουριστικών ροών και επενδύσεων από το Καζακστάν θα βοηθήσει τον ελληνικό τουρισμό, ενώ η χώρα μας μπορεί να μεταφέρει τεχνογνωσία στο Καζακστάν, συμβάλλοντας με αυτόν τον τρόπο στην ανάπτυξη της τουριστικής του βιομηχανίας.

Η τρίτη Σύμβαση αναφέρεται στην Κύρωση του Πρωτοκόλλου Συνεργασίας στον τουρισμό κρουαζιέρας μεταξύ του Υπουργείου Τουρισμού της Ελληνικής Δημοκρατίας, του Υπουργείου Τουρισμού της Αραβικής Δημοκρατίας της Αιγύπτου και του Υπουργείου Ενέργειας, Εμπορίου, Βιομηχανίας και Τουρισμού της Κυπριακής Δημοκρατίας, που υπεγράφη τον Νοέμβριο του 2017.

Με τη Σύμβαση αυτή επιδιώκεται η ανάπτυξη της συνεργασίας ανάμεσα στις τρεις χώρες στον τομέα του τουρισμού κρουαζιέρας, έναν από τους, ταχύτερα, αναπτυσσόμενους τουριστικούς τομείς παγκοσμίως στην περιοχή της Ανατολικής Μεσογείου, με σκοπό την αύξηση των τουριστικών ροών προς τα τρία κράτη. Η κατάσταση με την Τουρκία στην Ανατολική Μεσόγειο, δίνει σε αυτή τη Συμφωνία ιδιαίτερη σημασία και ενισχύει τους δεσμούς ανάμεσα σε Ελλάδα, Κύπρο και Αίγυπτο.

Η Σύμβαση προβλέπει τη διοργάνωση τριμερών συναντήσεων για την ανάπτυξη της συνεργασίας στον τουρισμό κρουαζιέρας, τον σχεδιασμό και την παροχή συστάσεων σε διεθνείς τουριστικούς πράκτορες, αναφορικά με «ελκυστικά» δρομολόγια στα λιμάνια των τριών χωρών, με σκοπό την ενίσχυση της ζήτησης από παλαιές, «αναδυόμενες» και νέες τουριστικές αγορές, καθώς και την αύξηση της δαπάνης των επιβατών κρουαζιέρας στις εκδρομές, τις επισκέψεις, τις περιηγήσεις, τις αγορές, τα εστιατόρια και τα ξενοδοχεία στα τρία κράτη, με όφελος, βέβαια, για τις τοπικές οικονομίες.

Σε αυτή την κατεύθυνση, ενθαρρύνεται η συνεργασία μεταξύ λιμενικών αρχών και εμπορικών επιμελητηρίων, των τουριστικών γραφείων και συνολικά, του ιδιωτικού τομέα. Επίσης, ενθαρρύνεται η συμμετοχή των εθνικών αρχών τουρισμού των τριών χωρών, των αρμόδιων φορέων και του ιδιωτικού τομέα, σε εμπορικές εκθέσεις και συνέδρια και εκδηλώσεις του κλάδου της κρουαζιέρας, που διοργανώνονται στις τρεις χώρες.

Η Ελλάδα, η Αίγυπτος και η Κύπρος συνδέονται με ισχυρούς ιστορικούς δεσμούς, από βάθος χρόνου. Η τριμερής συνεργασία των τριών χωρών αναπτύσσεται δυναμικά το τελευταίο διάστημα, σε πάρα πολλούς τομείς, όπως στην ενέργεια, στον πολιτισμό, στον τουρισμό, προκρίνοντας έτσι, όρους καλής γειτονίας, την ειρήνη και τη σταθερότητα στην περιοχή. Η Συμφωνία αυτή έρχεται να επιβεβαιώσει την εξαιρετική συνεργασία των τριών χωρών και να συμβάλλει στην ανάπτυξη του τουρισμού τους.

Είναι αυτονόητο, ότι στηρίζουμε κάθε Συμφωνία που προάγει τον τουρισμό μας και είναι επωφελής για τη χώρα μας. Ο τουρισμός προσφέρεται, ιδιαίτερα, για τη δημιουργία φιλικών δεσμών ανάμεσα σε χώρες και για την ανάπτυξη συνεργασιών με αμοιβαία ωφέλεια. Στην Ελλάδα ειδικά, που η οικονομία συνδέεται άρρηκτα με την τουριστική δραστηριότητα, οποιαδήποτε ενέργεια λειτουργεί ενισχυτικά στον τουρισμό, οφείλει να υποστηρίζεται από όλους και με κάθε τρόπο. Είναι χρέος της Κυβέρνησης, ειδικά στην παρούσα φάση, να στηρίξει, ουσιαστικά, τον νευραλγικό χώρο του τουρισμού, τις επιχειρήσεις και τους εργαζομένους του, να επιδείξει σοβαρότητα, αποφεύγοντας «παλινωδίες» στη λήψη μέτρων, όπως έκανε, κατά κόρον, κατά το άνοιγμα του τουρισμού μετά την πρώτη καραντίνα.

Δεν θα παρελθοντολογήσω, αναφέροντας την πρόσφατη απόφαση για το απαραίτητο αρνητικό τεστ PCR των 48 ωρών, σε όσους εισέρχονται στη χώρα, αεροπορικώς ή από τα χερσαία σύνορα, που μέσα σε λίγες ώρες άλλαξε και έγινε 72 ωρών. Άραγε, δεν παίρνετε τη γνώμη της Επιτροπής Λοιμοξιολόγων που έχει κάνει πριν την ανακοίνωση; Υπάρχει, επίσης, η αντίφαση ότι, όσοι εξέρχονται της χώρας, πρέπει να έχουν αρνητικό τεστ 48 ωρών και όσοι εισέρχονται 72 ωρών.

Τα μέτρα στήριξης που έχετε πάρει μέχρι τώρα για τον τουρισμό, δυστυχώς, είναι ανεπαρκή. Ό,τι έμεινε όρθιο από την πρώτη καραντίνα, είναι αμφίβολο αν θα μπορέσει να διατηρηθεί μετά τη δεύτερη. Τώρα, θα ξεκινούσε, κύριε Υπουργέ, ο χειμερινός τουρισμός. Τι θα γίνει με τις επιχειρήσεις που δραστηριοποιούνται σε χειμερινούς προορισμούς; Τα ξενοδοχεία, αν και δεν τα κλείσατε με κυβερνητική εντολή, λόγω των περιορισμών και της χαμηλής ζήτησης θα αναγκαστούν να κλείσουν, δυστυχώς, από μόνα τους. Αυτό σημαίνει, ότι δεν υπάγονται στα μέτρα στήριξης που ανακοίνωσε το Υπουργείο Οικονομικών. Θα μείνουν εκτός αναστολής ασφαλιστικών και φορολογικών υποχρεώσεων. Πώς λοιπόν, θα ανταπεξέλθουν στις υποχρεώσεις τους χωρίς αυτά τα έσοδα;

Να υπενθυμίσω, επιπλέον, ότι πολλά ξενοδοχεία καραντίνας εξακολουθούν, δυστυχώς, να είναι απλήρωτα. Οι μικρομεσαίες τουριστικές επιχειρήσεις, που είναι και οι περισσότερες στον χώρο του τουρισμού, αντιμετωπίζουν τεράστιο πρόβλημα βιωσιμότητας. Η Κομισιόν, πρόσφατα, προέβη σε μία ιστορική απόφαση, για ενίσχυση έως και 3 εκατομμύρια ευρώ του σταθερού κόστους κάθε τουριστικής επιχείρησης των κρατών μελών. Τι έχετε κάνει, κύριε Υπουργέ, γι’ αυτό; Έχετε αιτηθεί στην Κομισιόν την αξιοποίηση αυτού του «εργαλείου» για τη χώρα μας; Σαφώς, τα ελληνικά κεφάλαια και η δυνατότητα να στηρίξουμε τις επιχειρήσεις δεν είναι ανεξάντλητα. Γι’ αυτό και είναι κρίσιμο να εξασφαλίσουμε την εισροή ευρωπαϊκών κεφαλαίων στήριξης.

Είναι γεγονός ότι στο άνοιγμα του τουρισμού και των συνόρων έγιναν πολλά λάθη και αστοχίες. Δεν έγινε επαρκής έλεγχος και επαρκή τεστ και χάθηκε πολύτιμος χρόνος. Δεν αντιμετωπίστηκαν οι εστίες μαζικής μόλυνσης. Γνωρίζουμε όλοι την κατάσταση στα μέσα μαζικής μεταφοράς και στα σχολεία. Δυστυχώς, δεν ενισχύθηκε και το ΕΣΥ. Είναι αναγκαίο, έστω και τώρα, να προχωρήσετε στις απαραίτητες ενέργειες για να περισώσουμε ό,τι μπορεί να περισωθεί. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**:Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ):** Ευχαριστώ, κύριε Πρόεδρε. Εισαγωγικά να πω, ότι το να συζητάμε, αυτή την εποχή, την κύρωση Συμβάσεων του ΣΥΡΙΖΑ για την προώθηση του τουρισμού, όταν -όπως αναφέρεται στην 7η αξιολόγηση- προκάλεσε το παρόν κύμα της πανδημίας, συνεισφέροντας έσοδα στην οικονομία μας, που δεν θα καλύψουν, ούτε το κόστος του lockdown, είναι, μάλλον, οξύμωρο. Δεν έχουμε κανέναν λόγο να μην πιστέψουμε την κυρία Μπακογιάννη, σύμφωνα με την οποία μάς επιβλήθηκε το άνοιγμα των συνόρων από τους εταίρους μας και από τις αεροπορικές εταιρείες. Το έχουμε καταθέσει, άλλωστε, στα Πρακτικά.

Θα ήταν καλύτερα, όπως έχουμε αναφέρει δεκάδες φορές, να συζητούσαμε την αλλαγή, τόσο του οικονομικού μας μοντέλου, όσο και του τουριστικού, με στόχο την παραγωγή πραγματικού πλούτου. Σε μία εποχή δε, που η Κυβέρνηση, αντί να φροντίσει να έχουμε επαρκείς ΜΕΘ και σωστά μέσα μαζικής μεταφοράς, καταθέτει νόμους «λεηλασίας» των Ελλήνων, όπως είναι ο Πτωχευτικός Κώδικας και η επιτάχυνση των δικών, τέτοιου είδους θέματα, ασφαλώς, δεν μπορούν να έχουν προτεραιότητα.

Σε γενικές γραμμές, οι τρεις Συμβάσεις είναι γενικόλογες, οπότε εναπόκειται στην προσπάθεια των εκάστοτε συμβαλλομένων να αναπτύξουν τη συνεργασία τους. Ξεκινώντας από τη συνεργασία με την Πορτογαλία, η Σύμβαση υπεγράφη στις 13/8/2019, όταν ακόμη ο τουρισμός είχε ανοδική πορεία. Οπότε, πρόκειται για μία Σύμβαση που έρχεται ξανά με σημαντική καθυστέρηση. Ο σκοπός της είναι η ανταλλαγή τεχνογνωσίας, καθώς, επίσης, η συνεργασία στους τομείς του πολιτιστικού, ναυτιλιακού, θρησκευτικού, γαστρονομικού, οινικού και συνεδριακού τουρισμού. Επίσης, έχει, επιπλέον, σχέση με το γκολφ, που η Πορτογαλία παρουσιάζει κάποια πρόοδο, σε αντίθεση με την Ελλάδα που παρέμεινε «δέσμια» του μαζικού φθηνού τουρισμού των πακέτων και των πρακτόρων.

Οι σχέσεις μας με τη χώρα είναι καλές, θυμίζοντας την υπογραφή Διμερούς Συμφωνίας Αμυντικής Συνεργασίας μαζί της στις αρχές Οκτωβρίου. Το ΑΕΠ της Πορτογαλίας ανέρχεται σε 200 δις ευρώ το 2019, έναντι -δυστυχώς- των 183,7 δις της Ελλάδας. Πριν από τα Μνημόνια, η χώρα μας υπερτερούσε και είχε μεγαλύτερο ΑΕΠ. Το 2,3% του ΑΕΠ της παράγεται από τον αγροτικό τομέα, το 23,1% από τη βιομηχανία και τις κατασκευές, ενώ το 74% από τις υπηρεσίες, με την αυτοκινητοβιομηχανία της να αντιπροσωπεύει το 4% του ΑΕΠ της, με 124.000 άμεσες θέσεις εργασίας, καθώς και το 11% των εξαγωγών της. Μία μικρότερη, λοιπόν, πληθυσμιακά, χώρα από την Ελλάδα, παράγει αυτοκίνητα, ενώ εμείς καθόλου. Αυτό εννοούμε, όταν λέμε «αλλαγή του οικονομικού μας μοντέλου».

Η Πορτογαλία έχει χαμηλότερο έλλειμμα στο εμπορικό της ισοζύγιο, αφού εισάγει προϊόντα αξίας, περίπου, 90 δις και εξάγει 72 δισ., όταν η Ελλάδα εισάγει 63,5 δις και εξάγει, μόλις, 38,7 δισ., μαζί με τα πετρελαιοειδή. Σύμφωνα, δε, με την πρόσφατη Έκθεση της ελληνικής Πρεσβείας, στη Λισαβόνα το 2018, οι συνολικές εξαγωγές μας στην Πορτογαλία ανήλθαν σε 207,4 εκατομμύρια και το εμπορικό μας ισοζύγιο με τη χώρα έχει πλεόνασμα 59,4 εκατομμύρια. Το 2017, 26.100 Πορτογάλοι επισκέφθηκαν ως τουρίστες την Ελλάδα και 28.700 Έλληνες την Πορτογαλία. Δηλαδή, λίγοι περισσότεροι οι Έλληνες.

Με βάση τις διαμονές στα ξενοδοχεία, η Πορτογαλία είχε 12,8 εκατομμύρια αφίξεις τουριστών, το 2018 -όπως θα καταθέσουμε στα Πρακτικά- με έσοδα 17 δισεκατομμύρια ευρώ.

Υποστηρίζεται δε, πως ο τουρισμός συνεισφέρει, άμεσα και έμμεσα, στο ΑΕΠ της το 17,3% ή 33,5 δισεκατομμύρια, έχοντας αυξηθεί σημαντικά από το 2010, όπως στην Ελλάδα, λόγω της πολιτικής των Μνημονίων. Εννοούμε την εσωτερική υποτίμηση, όταν αναφέρουμε την πολιτική των Μνημονίων, εν προκειμένω.

Το γεγονός αυτό σημαίνει πως η εξάρτησή της από τον τουρισμό είναι μεγάλη, κάτι που, ασφαλώς, δεν είναι θετικό. Εντούτοις, οι επιδόσεις της Πορτογαλίας στα τουριστικά έσοδα είναι πολύ καλύτερες από αυτές της Ελλάδας. Στη χώρα μας, οι επισκέπτες ήταν, σχεδόν, οι τριπλάσιοι -στα 33,8 εκατομμύρια ανήλθαν οι τουρίστες- ενώ τα έσοδα, ήταν, περίπου, τα ίδια. Το 2018, η Ελλάδα είχε 102,5 εκατομμύρια διανυκτερεύσεις και η Πορτογαλία 49,8 εκατομμύρια, με 1.300.000 κρεβάτια σε τουριστικά καταλύματα η Ελλάδα, όταν η Πορτογαλία είχε 649.000 σύμφωνα με την Eurostat.

Οι καλύτερες επιδόσεις της οφείλονται, προφανώς, στο ποιοτικό της μοντέλο, όπως το παράδειγμα του τουρισμού γκολφ, που αποτελεί το 70% των δραστηριοτήτων της με 500 εκατομμύρια έσοδα το 2017, με 16.800 θέσεις εργασίας και με μέση δαπάνη, ανά τουρίστα, τα 1.500 ευρώ, όπως θα καταθέσουμε στα Πρακτικά, έναντι, μόλις, 564 ευρώ της Ελλάδας. Βέβαια, εμείς έχουμε εκφράσει τις επιφυλάξεις μας σε προηγούμενο νομοσχέδιο, σε ότι αφορά στο γκολφ, αφενός μεν, επειδή επιβαρύνει τους υδάτινους πόρους, καθώς έχουμε πολύ λίγα νερά στην Ελλάδα, αφετέρου, λόγω του ότι δεν βλέπουμε πιθανότητες επιτυχίας του στη χώρα μας. Θα ήταν πιο εύκολη η προώθηση του οινικού τουρισμού εκ μέρους μας με μικρές επενδύσεις, αφού έχουμε αξιόλογη παραγωγή και, εξαιρετικά, ποιοτικές οινοποιίες. Η Πορτογαλία είχε 2,5 εκ. τουρίστες που την επισκέφτηκαν μόνο για τα κρασιά της το 2018, όπως θα καταθέσουμε στα Πρακτικά.

Η Συμφωνία προβλέπει τη συνεργασία, σε ότι αφορά στην τουριστική εκπαίδευση στο άρθρο 7, τη διαφήμιση στο άρθρο 6, και τις επενδύσεις στο άρθρο 5, ενώ επαναλαμβάνεται και εδώ η επίλυση των διαφορών μέσω της διπλωματικής οδού, στο άρθρο 11, όταν εμείς θεωρούμε πιο σωστή, για όλες τις συμβάσεις, τη δικαστική οδό.

Είμαστε, φυσικά, υπέρ της Κύρωσης της συγκεκριμένης Συμφωνίας, αν και είναι γενικόλογη, ενώ το κόστος της είναι, μόλις, 4.290 ευρώ για την επίσκεψη μιας Επιτροπής στην Πορτογαλία.

Συνεχίζοντας με τη συνεργασία της χώρας μας με το Καζακστάν, η Σύμβαση υπεγράφη στις 24/9/2018. Είναι, επίσης, γενικόλογη, αποσκοπώντας στην ανάπτυξη της συνεργασίας μας στον τομέα του τουρισμού με τη χώρα. Προφανώς, όμως, δεν έχει τίποτα να μας προσφέρει, όπως η Πορτογαλία. Ξεκινώντας με την οικονομία του Καζακστάν, το ΑΕΠ του ανέρχεται σε 170 δισεκατομμύρια δολάρια, με το 4,7% να προέρχεται από τον πρωτογενή τομέα, το 34% από τον δευτερογενή και το 61% από τον τριτογενή, τις υπηρεσίες. Το μεγαλύτερο μέρος των εξαγωγών του είναι το πετρέλαιο και τα συναφή με αυτό προϊόντα, αφού το Καζακστάν διαθέτει πολύ μεγάλα ενεργειακά αποθέματα. Ο πληθυσμός του είναι 19 εκατομμύρια, εκ των οποίων το 67% είναι Καζάκοι, το 20% Ρώσοι, ενώ ακολουθούν μικρότερες εθνικότητες, μία εκ των οποίων είναι τουρκογενής.

Οι επενδύσεις της Τουρκίας στο Καζακστάν είναι της τάξης των 2 δισεκατομμυρίων δολαρίων, κυρίως στις κατασκευές. Οι εισαγωγές της είναι 700 εκατομμύρια και οι εξαγωγές της 1,3 δισεκατομμύρια, όλα σε δολάρια. Έχει συνάψει αρκετές συμβάσεις συνεργασίας τα τελευταία χρόνια στον στρατιωτικό τομέα, γεγονός που μας κάνει επιφυλακτικούς. Οφείλουμε να σημειώσουμε εδώ, πως το Καζακστάν διαθέτει, επιπλέον, κέντρο εκτόξευσης, το οποίο ενδιαφέρει, ιδιαίτερα, την Τουρκία.

Σε σχέση με τον τουριστικό τομέα, το Καζακστάν υποδέχτηκε 8,8 εκατομμύρια τουρίστες το 2018, με έσοδα, μόλις, 2,65 δισεκατομμύρια δολάρια, που αντιπροσώπευαν το 1,5% του ΑΕΠ του, με μέση δαπάνη, ανά τουρίστα, τα 302 δολάρια, πολύ χαμηλότερα από την Ελλάδα, και με 1.770 ξενοδοχεία, όπως θα καταθέσουμε στα Πρακτικά, όταν η Ελλάδα έχει πάνω από 38.000 τουριστικά καταλύματα. Καμία σύγκριση μεταξύ μας. Το μεγαλύτερο μέρος των τουριστών του προέρχεται από τις γειτονικές χώρες και από την Κίνα, με την οποία, επίσης, συνορεύει, ενώ προσφέρει φυσικά τοπία με μεγάλες αντιθέσεις, με λίμνες και με δάση, αν και με δύσκολη μετακίνηση. Προσφέρει, επίσης, σημαντικά αξιοθέατα στη σύγχρονη Αστάνα, θρησκευτικό και ιστορικό τουρισμό, αφού θεωρείται η πατρίδα του Αττίλα, ενώ είναι μέρος του παλαιού δρόμου του μεταξιού. Έχει στόχο δε, να αναπτύξει τον τουρισμό του στο 8% του ΑΕΠ του έως το 2025.

Η σημερινή Σύμβαση έχει σκοπό, σύμφωνα με το άρθρο 2, τη συνεργασία για την προώθηση του τουρισμού στο Καζακστάν από την Ελλάδα, την προβολή, την εκπαίδευση και τις επενδύσεις, έχοντας την άποψη πως θα είναι ετεροβαρής και όχι προς όφελος της Ελλάδας.

Δεν προβλέπονται, βέβαια, δεσμεύσεις, ενώ τα έξοδα, σύμφωνα με το Γενικό Λογιστήριο του Κράτους, υπολογίζονται στα 90.000 ευρώ ετήσια για τη συμμετοχή της Ελλάδας σε εκθέσεις, που είναι πολύ υψηλότερα από τα αντίστοιχα για την Πορτογαλία.

Για όλους αυτούς τους λόγους, επιφυλασσόμαστε για την ψήφο μας για τη συγκεκριμένη Σύμβαση, αν και δεν έχουμε παρατηρήσεις στις επιμέρους διατάξεις.

Θα ολοκληρώσω με τη Σύμβαση της Κρουαζιέρας, που υπεγράφη στις 21/11/2017, ως συνέχεια του τριμερούς Μνημονίου Κατανόησης μεταξύ των Κυβερνήσεων της Ελλάδας, της Κύπρου και της Αιγύπτου για τη συνεργασία τους στον τουρισμό, η οποία έλαβε χώρα στις 29/10/2014.

Πρόκειται, επίσης, για μία γενικόλογη Συμφωνία, που προβλέπει τη συνεργασία στον σχεδιασμό και τις συστάσεις προς τους διεθνείς τουριστικούς πράκτορες κρουαζιέρας, για πιθανά ελκυστικά δρομολόγια με κοντινά προσβάσιμα αξιοθέατα. Εν προκειμένω, δεν καταλαβαίνουμε, σε τι εξυπηρετεί η Σύμβαση τις τρεις χώρες, αφού αναφέρεται στην προώθηση του τουρισμού κρουαζιέρας από τρίτες χώρες, χωρίς να τις συγκεκριμενοποιεί.

Στην αγορά κρουαζιέρας, πάντως, διεθνώς κυριαρχούν τέσσερις εταιρείες, κατέχοντας το 80% του τζίρου της. Είναι, κυρίως, αμερικανικές, όπως η Carnival, Royal Caribbean, Norwegian Cruises, καθώς και η MSC, με έδρα την Ελβετία. Από τις Ηνωμένες Πολιτείες δε, προέρχεται το 1/3 των επιβατών διεθνώς ή 11,9 εκατομμύρια, αν και με έμφαση στη γειτονική Καραϊβική. Ακολουθούν η Κίνα, η Γερμανία και η Μεγάλη Βρετανία, με 2 εκατ., περίπου, η καθεμία. Διεθνώς, η κρουαζιέρα είναι μία σημαντική αγορά 134 δισ. δισεκατομμυρίων δολαρίων με 30 εκατομμύρια τουρίστες, όπως θα καταθέσουμε στα Πρακτικά. Στην Ανατολική Μεσόγειο, εκτός των τεσσάρων αυτών εταιρειών που αναφέραμε προηγουμένως και των θυγατρικών τους, που ελέγχουν σχεδόν το ήμισυ της αγοράς, δραστηριοποιούνται ακόμη 46 σχήματα, μικρότερα, βέβαια, όπως θα καταθέσουμε στα Πρακτικά.

Στην αγορά αυτή προσπαθεί να δραστηριοποιηθεί η Κύπρος, οπότε λογικά χρειάζεται την Αίγυπτο και την Ελλάδα, ενώ υπάρχει ανταγωνισμός από την Τουρκία. Σύμφωνα πάντως με στοιχεία του ΙΝΣΕΤΕ, που θα καταθέσουμε στα Πρακτικά, τα έσοδα της χώρας μας από την κρουαζιέρα το 2019 ήταν, μόλις, 533 εκατομμύρια ευρώ, με 2,9 εκατομμύρια τουρίστες, οπότε η μέση δαπάνη, ανά τουρίστα, ήταν, μόλις, 185 ευρώ. Είναι γνωστά, άλλωστε, τα λιμάνια με τη μεγαλύτερη κίνηση, όπως ο Πειραιάς, η Σαντορίνη, η Μύκονος, κ.λπ..

Αναφέρεται, επιπλέον, πως ακόμη και πριν από την κρίση υπήρξε κάμψη στα υπερωκεάνια το 2017 και το 2018, ενώ η κατάργηση του καμποτάζ, τελικά, δεν έχει αποδώσει. Κατά την άποψή μας, δεν έχει λογική, να προωθούμε αυτό το είδος του τουρισμού χαμηλών εσόδων, αφού επιβαρύνονται, χωρίς λόγο, οι υποδομές μας, αν και για ορισμένα καταστήματα είναι, ασφαλώς, θετικός. Εκτός αυτού, οι εκπομπές ρύπων επιβαρύνουν, επιπλέον, τη χώρα μας. Αυτός ήταν και ο λόγος που αρκετές ευρωπαϊκές πόλεις, όπως η Βαρκελώνη, το Άμστερνταμ κ.λπ., είχαν θέσει πριν την πανδημία τέτοιου είδους περιορισμούς.

Κλείνοντας, αν και δεν θέλουμε να προβάλλουμε αντιρρήσεις, δεν νομίζουμε πως έχουν προτεραιότητα τέτοιες υπηρεσίες. Και αυτή η Σύμβαση είναι γενικόλογη, χωρίς να θέτει υποχρεώσεις, με δαπάνες 94.000 χιλιάδων ευρώ, σύμφωνα με το Γενικό Λογιστήριο του Κράτους, για τη συμμετοχή σε εκθέσεις.

Θα την υπερψηφίσουμε, λοιπόν, ειδικά επειδή αφορά χώρες με στρατηγική σχέση στην Ανατολική Μεσόγειο, όπως η Κύπρος και η Αίγυπτος. Η άμεση προτεραιότητα, όμως, για εμάς είναι η αλλαγή του οικονομικού μας μοντέλου -θα το λέμε συνεχώς- έτσι ώστε να επιστρέψουν οι 600.000 νέοι μας που έφυγαν στο εξωτερικό τα χρόνια της κρίσης. Σε καμία περίπτωση δεν πρέπει να έχουμε περισσότερο φθηνό τουρισμό, γιατί μάς χρεοκοπεί για δεύτερη φορά. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Κύριε Βιλιάρδε, άρα, ψηφίζετε «ναι» στην πρώτη, επιφύλαξη στη δεύτερη και «ναι» στην τρίτη.

Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητή του ΜέΡΑ25):** Ευχαριστώ, κύριε Πρόεδρε. Σε ότι αφορά στη συνεργασία στον τουρισμό Ελλάδας Πορτογαλίας, θα αναφέρω μερικά γενικά στοιχεία. Ο πληθυσμός είναι 11 εκατομμύρια και πρωτεύουσα είναι η Λισαβόνα. Μετά το 1100 είναι πολύ μεγάλη ναυτική δύναμη με θαλασσοπόρους που άνοιξαν καινούργιους δρόμους. Το 1986 έγινε μέλος της τότε ΕΟΚ και το 1993 της Ευρωπαϊκής Ένωσης. Η Λισαβόνα έχει πληθυσμό 2,8 εκατομμύρια κατοίκους και το Πόρτο 1,7 εκατομμύρια. Η συνεργασία αυτή δίνει έμφαση στον πολιτιστικό, ναυτιλιακό, θρησκευτικό, γαστρονομικό, συνεδριακό και οινικό τουρισμό, καθώς και στον τουρισμό του GOLF. Εμείς, ως ΜέΡΑ25, θα υπερψηφίσουμε αυτή τη συνεργασία.

Η Δημοκρατία του Καζακστάν, είναι η μεγαλύτερη περίκλειστη χώρα του κόσμου, αλλά με, μόλις, 18 εκατομμύρια κατοίκους. Ανεξαρτητοποιήθηκε το 1991. Πρωτεύουσα είναι η Αστάνα που μετονομάστηκε σήμερα σε Ντουρσαλάν με 740.000 κατοίκους. Όμως, η μεγαλύτερη πόλη της είναι το Αλμάτι με 1,5 εκατομμύριο κατοίκους.

Το Καζακστάν είναι η σημαντικότερη χώρα της κεντρικής Ασίας και η μεγαλύτερη περίκλειστη χώρα του κόσμου. Είναι μία δημοκρατική, κοσμική, ενωτική, συνταγματική δημοκρατία, με ποικίλη πολιτιστική κληρονομιά. Βρέχεται από την Κασπία Θάλασσα. Κυρίαρχη βιομηχανία της είναι αυτή των υδρογονανθράκων με φυσικό αέριο και πετρέλαιο, ενώ έχει τα δεύτερα μεγαλύτερα αποθέματα σε ουράνιο, μόλυβδο, χρώμιο, ψευδάργυρο. Κατέχει την 3η παγκοσμίως θέση σε μαγγάνιο, την 5η σε χαλκό και είναι στην πρώτη δεκάδα σε άνθρακα, σίδηρο και χρυσό, παγκοσμίως.

Το Παρατηρητήριο Ανθρωπίνων Δικαιωμάτων ανέφερε ότι το Καζακστάν περιορίζει την ελευθερία του λόγου, του τύπου και της θρησκείας, σε μεγάλο βαθμό. Η τουριστική βιομηχανία του Καζακστάν είναι υποανάπτυκτη. Οι διεθνείς αφίξεις από 1,5 εκατομμύριο το 2000, αυξήθηκαν σε 4,8 το 2012. Ο τουρισμός είναι μία γρήγορη αναπτυσσόμενη βιομηχανία του κράτους. Το ΑΕΠ του Καζακστάν είναι πάνω από τα 120 δις. Η κυβέρνηση του Καζακστάν έχει θέσει ως στόχο τη μετάβαση στην «πράσινη» οικονομία μέχρι το 2050. Χαρακτηριστικό της χώρας είναι οι έντονες αντιθέσεις, αφού κάποιος σε ελάχιστο χρόνο βρίσκει από τους σύγχρονους ουρανοξύστες της φουτουριστικής πρωτεύουσας Ντουρσαλάν, φαράγγια, στέπες, αμμόλοφους και λίμνες, που δίνουν μία, εντελώς, διαφορετική αίσθηση στον ταξιδιώτη. Έτσι το Καζακστάν είναι, σίγουρα, μία από τις πιο περίεργες ταξιδιωτικές χώρες του κόσμου. Οτιδήποτε αφορά τον τουρισμό, εμείς το υπερψηφίζουμε, οπότε και αυτό.

Σε ότι αφορά στη συνεργασία της Ελλάδας με την Αίγυπτο και την Κύπρο για την κρουαζιέρα. Στο τέλος της δεκαετίας του 1990, στην Αμερική με την εταιρεία BECHTEL, από τις μεγαλύτερες κατασκευαστικές εταιρείες του κόσμου, υπήρχε μία συζήτηση να γίνει ένα πολύ μεγάλο αεροδρόμιο στην Κρήτη, όπου θα μπορούσαν να υπάρχουν απευθείας πτήσεις από το Σαν Φρανσίσκο προς την Κρήτη και να έρχονται Αμερικάνοι στην Κρήτη και με κέντρο την Κρήτη να έκαναν κρουαζιέρες στα ελληνικά νησιά και την Ανατολική Μεσόγειο. Να τονίσω ότι τα ελληνικά νησιά είναι ένα όνειρο για κάθε Αμερικανό.

Η ονομασία Αίγυπτος προέρχεται από την αρχαιότερη διαβασμένη γραφή, την κρητομυκηναϊκή ελληνική γραφή, γραμμική β΄, η οποία αποκρυπτογραφήθηκε και από τον Άγγλο αρχιτέκτονα Βέντρις το 1952 και μεταφέρθηκε στα μεταγενέστερα αρχαία ελληνικά με τη σύγχρονη μορφή του ως «Αίγυπτος». Να τονίσουμε ότι ο Πατριάρχης Αλεξάνδρειας και Πάπας πάσης Αφρικής Θεόδωρος, κάνει τεράστιο έργο στη «μαύρη» Αφρική, στην Αφρική ολόκληρη.

Για την Κύπρο, το τρίτο μεγαλύτερο νησί της Μεσογείου, η αρχαιότερη επιγραφή φέρει το όνομα «Κύπρος» από το 459 π.Χ. Το διεθνές δίκαιο και ο ΟΗΕ θεωρεί το βόρειο τμήμα του νησιού υπό κατοχή τουρκικών στρατευμάτων. Η Κύπρος έγινε μέλος της Ευρωπαϊκής Ένωσης το 2004 και της Ευρωζώνης το 2008. Ασφαλώς, και υπερψηφίζουμε τη συνεργασία αυτή σε αυτόν τον τομέα.

Παράλληλα, θέλω να τονίσω, ότι πρέπει να είμαστε πάρα πολύ προσεκτικοί με τη Μεσόγειο. Η Μεσόγειος εκπέμπει SOS. Έχει σημάνει συναγερμός για τα θαλάσσια ατυχήματα και τις επιπτώσεις της μη βιώσιμης ανάπτυξης. Αυτό επισημαίνει για την Ελλάδα, με φόντο και τη ρύπανση του Σαρωνικού πριν μερικά χρόνια, Έκθεση της θαλάσσιας μεσογειακής πρωτοβουλίας του WWF, σε συνεργασία με την Boston Consulting για τη Μεσόγειο και τις απειλές που αντιμετωπίζει. Για να αντιληφθεί κανείς την αξία της Μεσογείου, το Ακαθάριστο Θαλάσσιο Προϊόν της, ένας όρος που εισάγεται για πρώτη φορά στον δημόσιο διάλογο, αντίστοιχος με το ΑΕΠ, αφορά σε όσα συνεισφέρουν οι θάλασσες στην παγκόσμια οικονομία. Αναλογεί δε, με το 20% του παγκόσμιου θαλάσσιου προϊόντος στη Μεσόγειο, παρ’ ότι η έκτασή της δεν ξεπερνάει το 1% των ωκεανών.

Συνεχίζει η Έκθεση του WWF, λέγοντας ότι «ο τουρισμός της Μεσογείου αποφέρει το 11% του ΑΕΠ της Μεσογείου και μέσα στην επόμενη δεκαετία αναμένεται να αυξηθεί κατά 2,9% ετησίως. Παρ’ όλα αυτά, το σημερινό μοντέλο του μαζικού τουρισμού που κυριαρχεί στη λεκάνη με την άκρατη οικιστική ανάπτυξη στις παραθαλάσσιες περιοχές υποβαθμίζει το ίδιο το οικοσύστημα και το προϊόν. Και καταλήγει, ότι «σύμφωνα με την Έκθεση αναμένεται να μειωθεί η μέση δαπάνη, ανά τουρίστα, ακόμη και αν ο αριθμός των αφίξεων δεν μειωθεί βραχυπρόθεσμα».

Αυτό το βλέπουμε, κύριε Υπουργέ, επίσης, σε μία Έκθεση από το 2000 μέχρι το 2019 για την Ελλάδα, όπου από 12,4 εκατομμύρια τουρίστες, φτάσαμε στους 31,3 εκατομμύρια τουρίστες. Τα έσοδα από 10,1 δις το 2000, πήγαν στα 17,7 δις το 2019, αλλά η μέση κατά κεφαλή δαπάνη από τα 814 ευρώ το 2000, «έπεσε» στα 565 ευρώ το 2019. Αυτή είναι μία άσχημη εξέλιξη. Ο μαζικός τουρισμός μάς καταστρέφει. Δεν θέλουμε τον μαζικό τουρισμό, πόσο μάλλον στην Ελλάδα.

Θα πω περαιτέρω, ότι 230.000 τόνοι πλαστικών απορριμμάτων, κάθε χρόνο, πέφτουν στη Μεσόγειο. Ο αριθμός μπορεί να διπλασιαστεί μέχρι το 2040, εάν δεν ληφθούν φιλόδοξα μέτρα, όπως προειδοποιεί η Διεθνής Ένωση Προστασίας της Φύσης. Η ποσότητα αυτή αντιστοιχεί σε περισσότερα από 500 κοντέινερ καθημερινά. Χωρίς, λοιπόν, σημαντική παρέμβαση αυτή η ρύπανση δεν θα σταματήσει να αυξάνεται μέχρι τον διπλασιασμό της για να φτάσει τους 500.000 τόνους μέχρι το 2040, αναφέρει η Έκθεση της Διεθνούς Ένωσης Προστασίας της Φύσης.

Η ρύπανση με πλαστικά είναι «πηγή» μακροχρόνιων επιπτώσεων για τα χερσαία και θαλάσσια οικοσυστήματα και για τη βιοποικιλότητα, κυρίως για τα θαλάσσια ζώα που κινδυνεύουν να παγιδευτούν ή να καταπιούν πλαστικά απορρίμματα και να καταλήξουν από εξάντληση και πείνα. Η απαγόρευση ορισμένων προϊόντων, όπως οι πλαστικές σακούλες, θα επέτρεπε τη μείωση της ποσότητας των πλαστικών στη θάλασσα κατά 50.000 τόνους, ετησίως.

Κύριε Υπουργέ, επειδή ακόμα είμαστε εν μέσω της τουριστικής σεζόν και ήταν μία πολύ δύσκολη σεζόν, δράττομαι της ευκαιρίας, μιας και είστε σήμερα εδώ, να σας αναφέρω ότι η Πανελλήνια Ομοσπονδία Ξενοδόχων σε επιστολή της τονίζει ότι «η απόφαση της Κυβέρνησης να κρατήσει σε λειτουργία τις ξενοδοχειακές επιχειρήσεις, εν μέσω lockdown, αποτελεί μία ακόμη έμπρακτη επιβράβευση των προσπαθειών να διατηρήσουμε τα ξενοδοχεία ασφαλή. Μία αναγνώριση των οικονομικών και όχι μόνο «θυσιών» των επιχειρήσεων και των εργαζομένων να τηρήσουν με απόλυτη συνέπεια τα ιδιαίτερα αυστηρά υγειονομικά πρωτόκολλα που προβλέφθηκαν για τον κλάδο. Ωστόσο, αν και οι επιχειρήσεις διατηρούν το δικαίωμα να παραμείνουν ανοικτές, επί της ουσίας, λόγω των υπόλοιπων περιορισμών που έχουν επιβληθεί, στερούνται, ουσιαστικά, αντικειμένου δραστηριότητας και οι περισσότερες εξ αυτών θα υποχρεωθούν να διακόψουν τη λειτουργία τους».

Η ΠΟΞ ζητά από την Κυβέρνηση «να επεκτείνει και στις ξενοδοχειακές επιχειρήσεις τα μέτρα που βάσει εξαγγελιών του Υπουργείου προβλέπονται μόνο για τις επιχειρήσεις που διέκοψαν υποχρεωτικά τη λειτουργία τους, με αναστολή των φορολογικών και ασφαλιστικών υποχρεώσεων που έχει προβλεφθεί σε άλλη ρύθμιση».

Περαιτέρω δε, η fedHATTA, η Ομοσπονδία Ελληνικών Συνδέσμων Τουριστικών και Ταξιδιωτικών Γραφείων, κάνει λόγο «για άδικη εξαίρεση του κλάδου των τουριστικών γραφείων, των διοργανωτών εκδρομών, των ιδιοκτητών των τουριστικών λεωφορείων από τα έκτακτα μέτρα στήριξης των εργαζομένων σε τουριστικές επιχειρήσεις και αναφέρει συγκεκριμένα ότι «στην κατατεθείσα τροπολογία του Υπουργείου Εργασίας σε νομοσχέδιο του Υπουργείου Δικαιοσύνης, στην οποία περιλαμβάνονται τα εξής άρθρα, τα οποία θεωρούνται συντεχνιακά και μονομερή, αναφέρεται πρώτον, ότι καταβάλλονται από τον Κρατικό Απολογισμό για το χρονικό διάστημα από το 1.9.2020 μέχρι 31.12.2020 οι εργοδοτικές ασφαλιστικές εισφορές για τις επιχειρήσεις - εργοδότες που δραστηριοποιούνται στον κλάδο των τουριστικών καταλυμάτων, τα οποία λειτουργούν, καθ΄ όλο το έτος, και κατά το χρονικό διάστημα από Ιανουάριο έως Αύγουστο του τρέχοντος έτους είχαν χαμηλότερα ακαθάριστα έσοδα κατά ποσοστό, τουλάχιστον, 70% από το ίδιο χρονικό διάστημα του 2019 και καταβάλλονται για το έτος 2020 στους εργαζόμενους του ξενοδοχειακού κλάδου δωδεκάμηνης λειτουργίας, των οποίων οι συμβάσεις εργασίας έχουν ανασταλεί εντός του 2020, οι αποδοχές αδείας και το επίδομα αδείας, κατά τα ειδικώς οριζόμενα. Να επισημανθεί ότι οι παραπάνω διατάξεις διασπούν τις τουριστικές επιχειρήσεις σε ξενοδοχειακές και μη ξενοδοχειακές».

Και διερωτάται η fedHATTA κλείνοντας «γιατί να υπάρχει τέτοιος διαχωρισμός στον τουριστικό κλάδο και γιατί τα ξενοδοχεία, τα οποία αποτελούν ένα μέρος της τουριστικής αλυσίδας, ευνοούνται από ειδικές ρυθμίσεις, ενώ ο κλάδος των τουριστικών γραφείων απουσιάζει από τα ανωτέρω μέτρα, αφού όπως είναι γνωστό ο κλάδος έχει πτώση τζίρου πλέον του 90% σε σχέση με το 2019;» Ζητάει, λοιπόν, από την Κυβέρνηση να στηρίξει τις εν λόγω επιχειρήσεις, προκειμένου να διορθωθεί άμεσα η ανωτέρω αδικία και να περιληφθεί ο κλάδος στις παραπάνω διατάξεις.

Επίσης, από όλες τις Ενώσεις Ξενοδόχων Ελλάδος θα λάβετε, κύριε Υπουργέ, επιστολές και αιτήματα να συμπεριληφθούν όλα ανεξαιρέτως τα ξενοδοχεία στην παραπάνω ρύθμιση και πιστεύω να ανταποκριθείτε αντίστοιχα.

Αυτή τη στιγμή, υπάρχουν ξενοδοχεία που είναι απλήρωτα, τα ξενοδοχεία καραντίνας, αλλά και σε όσα πληρώθηκαν τους παρακρατήθηκαν όλοι οι φόροι, ΕΝΦΙΑ, κ.λπ., χωρίς να είναι καν ληξιπρόθεσμοι. Κύριε Υπουργέ, μιλώντας πρόσφατα σε ραδιοφωνικό σταθμό, είπατε ότι «τα ξενοδοχεία αν και δεν κλείνουν με κυβερνητική εντολή, απολαμβάνουν όλων των μέτρων που ανακοίνωσε η Κυβέρνηση για τις επιχειρήσεις που κλείνουν», δημιουργώντας εύλογες απορίες. Αναφορικά με τις πληρωμές των ξενοδοχείων καραντίνας, η ΠΟΞ απευθυνόμενη σε εσάς, αναφέρει ότι είχατε δεσμευτεί ότι μέχρι τέλος του Οκτωβρίου θα είχαν εξοφληθεί τα ξενοδοχεία αυτά, κάτι, όμως, που δεν έχει γίνει ακόμη και γι’ αυτό ζητούν την άμεση ανταπόκρισή σας. Πώς θα πληρώσουν -τονίζει η ΠΟΞ- τους εργαζόμενους, τους προμηθευτές και τα λειτουργικά έξοδα; Εμείς, λοιπόν, ως ΜέΡΑ25 υπερψηφίζουμε και τις τρεις Συμβάσεις. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αυλωνίτης.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Θαήταν πολύ ευχάριστο για όλους μας να ακούγαμε την τοποθέτηση του Υπουργού, του κ. Θεοχάρη, έτσι ώστε να σχολιάσουμε τις απόψεις του γύρω από τη σημερινή τουριστική πραγματικότητα. Εν πάση περιπτώσει, θα τον παρακολουθήσουμε μόλις τοποθετηθεί. Θεωρώ ότι ήταν εξαιρετική και πλήρης η τοποθέτηση της συναδέλφου μου και Τομεάρχου Τουρισμού, της κυρίας Κατερίνας Νοτοπούλου. Ήταν «καταιγιστική», καθώς έθεσε όλο το πλαίσιο που έχει διαμορφωθεί τούτη τη χρονιά, μέσα στα πλαίσια της πανδημικής κρίσης.

Συζητάμε σήμερα, τρεις Κυρώσεις, οι οποίες, όπως ειπώθηκε, έχουν διαμορφωθεί ως Συμφωνίες, επί Κυβερνήσεως ΣΥΡΙΖΑ. Κατά συνέπεια, θα ήταν αδύνατον να μην ψηφιστούν από εμάς, αλλά θα ήταν και άδικο να μην σχολιάσουμε τη σημερινή τουριστική πραγματικότητα και τις καταστάσεις που βιώνουμε. Είναι εξαιρετικής σημασίας, πάντως, αυτές οι τρεις Συμφωνίες που αφορούν το Καζακστάν, την Πορτογαλία, την Αίγυπτο και την Κύπρο. Μάλιστα, έχει και μία ιδιαίτερη συμβολική βαρύτητα, ότι κυρώνονται μέσα σε μία περίοδο τεράστιας κρίσης και στον τομέα του τουρισμού.

Είναι περιττό, αλλά θα πω, ότι η ανάπτυξη σχέσεων μεταξύ των κρατών στον τομέα του τουρισμού είναι ζωογόνα. Η συζήτηση και των τριών Συμφωνιών εμπεριέχει έναν συμβολισμό. Βλέπουμε, δηλαδή, η Πατρίδα μας να αναπτύσσει τουριστικές σχέσεις και μάλιστα με θεσμικό τρόπο. Από το δυτικό άκρο της Μεσογείου, την Πορτογαλία, φτάνει στο ανατολικότερο άκρο της Μεσογείου με την Κύπρο και την Αίγυπτο και προς τα βόρεια με το Καζακστάν. Συμβολικά και γεωπολιτικά, αυτές οι περιοχές είναι «διακεκαυμένες», υπό την έννοια, ότι εξελίσσονται σοβαρότατα γεωπολιτικά θέματα. Ειδικά, βόρεια, απέναντι από την Κασπία που είναι το Καζακστάν, είναι η περιοχή του Αζερμπαϊτζάν, εκεί, δηλαδή, που υπάρχουν και οι πολεμικές συρράξεις.

Όμως, πέραν αυτών των γενικών που μόλις είπα, δεν θα πρέπει να διαφεύγει της προσοχής μας και κάτι άλλο βασικό. Πριν τοποθετηθώ, διάβαζα μία συνέντευξη του κ. Θεοχάρη, την οποία έδωσε στα πλαίσια της Παγκόσμιας Έκθεσης Τουρισμού του Λονδίνου και αναρωτήθηκα ειλικρινά, που ζει ο κ. Θεοχάρης ή μάλλον, μήπως εμείς δεν ξέρουμε που ζούμε, και μάλλον έχουμε μεταναστεύσει από την Ελλάδα. Είπε, ακούσατε - ακούσατε ότι ο τουρισμός άνοιξε με οργανωμένο σχέδιο και μάλιστα τόνισε εμφατικά, ότι το brand name της Πατρίδας μας συνεχίζει να παραμένει σταθερό. Αυτό μπορεί να είναι ένα γενικό συμπέρασμα για έναν άνθρωπο που ασχολείται με τα κοινά, με όλους μας εδώ που συζητάμε; Δεν έχει δει τι ακριβώς συνέβη;

Όπως γνωρίζετε, είμαι Βουλευτής Κερκύρας του ΣΥΡΙΖΑ και όλη μου τη ζωή την πέρασα σε μία τουριστική περιοχή. Αυτά τα δύο βασικά συμπεράσματα θα πρέπει να τα λέω, συζητώντας με τους πολίτες αυτού του τόπου; Αντίστοιχα, φαντάζομαι, έτσι θα νιώθουν και οι Βουλευτές σε όλες τις τουριστικές περιοχές της Πατρίδας μας. Να λέω ότι άνοιξε ο τουρισμός με τον καλύτερο δυνατό οργανωμένο τρόπο;

Να θυμίσω και κάτι άλλο στον κ. Θεοχάρη; Ισχυριζόταν ότι η κρουαζιέρα, μιας και κυρώνουμε τη Συμφωνία με την Κύπρο και την Αίγυπτο, θα «άνοιγε» την 1ηΑυγούστου. Δεν «άνοιξε». Μηδέν ήταν η κρουαζιέρα. Όχι ότι φταίει εκείνος. Απλώς, προσπαθώ να προσδιορίσω το πώς αντιλαμβάνεται την πολιτική και τη διεθνή πραγματικότητα. Δεν είναι ένα ερώτημα πάρα πολύ σημαντικό, για να διαπιστώσουμε πώς ακριβώς κυβερνά τον τόπο η σημερινή Κυβέρνηση;

Αφού, λοιπόν, εμφανίζονται όλα αυτά τα τόσο «μαγευτικά» στον τομέα της οικονομίας και ειδικότερα της τουριστικής οικονομίας, η κυρία Νοτοπούλου έθεσε αμείλικτα ερωτήματα και απλοϊκά ερωτήματα. Να με συγχωρεί που το λέω έτσι. Απλοϊκά, με την έννοια ότι η απάντηση πρέπει να είναι άμεση, συγκεκριμένη και απόλυτη. Τα ξενοδοχεία καραντίνας έχουν υποστεί οικονομική απαξίωση, διότι όταν διαρρέεται σε έναν μικρό τόπο, ότι κάποιο ξενοδοχείο είναι ξενοδοχείο καραντίνας, αυτόματα, μειώνεται και η ανταγωνιστική του αξία. Επιπλέον, ακόμη δεν τα έχει πληρώσει. Και να τα πληρώσει, όμως, θα συμψηφίσει το ποσό με τον ΕΝΦΙΑ, όπως χαρακτηριστικά είπε. Το ίδιο ισχύει και με τα ξενοδοχεία με τον κοινωνικό τουρισμό. Κι αυτά παραμένουν απλήρωτα.

Αλήθεια, πώς το Υπουργείο Τουρισμού, που φέρνει προς ψήφιση αυτές τις Κυρώσεις, αντιμετώπισε τα ζητήματα που έχουν να κάνουν με την επιβίωση των επιχειρήσεων και των εργαζομένων; Όταν ένα τεράστιο κομμάτι της οικονομίας μας, αυτό του τουρισμού, που ολόκληρες περιοχές εξαρτώνται κατά 90% από τον τουρισμό, πώς τους αντιμετώπισε ο κ. Θεοχάρης και το Υπουργείο Τουρισμού και τι λέει σε κυβερνητικό επίπεδο στους αρμόδιους Υπουργούς; Για ελάτε στις τουριστικές περιοχές να δείτε τι γίνεται. Για ελάτε να επισκεφτούμε μαζί τις επιχειρήσεις και τους εργαζόμενους εδώ στην Κέρκυρα, αλλά να πάμε και στην Κρήτη και στη Ρόδο και να πάμε και σε όλες τις τουριστικές περιοχές. Και λέμε σήμερα, ότι το άνοιγμα του τουρισμού έγινε οργανωμένα;

Ας δείτε τους δείκτες των κρουσμάτων. Πότε άρχισε να έχουν αυξητική τάση τα κρούσματα; Όταν άνοιξε ο τουρισμός, χωρίς καμία υγειονομική προϋπόθεση, κάτω από τις πιέσεις της TUI, που φέρνει 3 εκατομμύρια κόσμο. Η TUI, τώρα, έχει σταματήσει και τις πληρωμές. Αντιλαμβάνεστε, λοιπόν, ότι όλα σήμερα λειτουργούν με έναν τρόπο περισσότερο εντυπώσεων, χρησιμοποιουμένων και των μέσων ενημέρωσης, τα οποία έχουν «χορτάσει» από χρήματα, έτσι ώστε να εμφανίζουν το άσπρο μαύρο.

Εκτός τούτου, θέλω να πω και κάτι ακόμη που το έχω μέσα μου, όπως το έχουν μέσα τους και όλοι οι Έλληνες. Η Κυβέρνηση δικαιολογεί το δεύτερο lockdown με το επιχείρημα, ότι για τη διάδοση του κορονοϊού ευθύνονται οι «ψεκασμένοι». Ακούστε έκφραση για τμήμα του ελληνικού λαού από τον Πρωθυπουργό. Φταίνε οι «αλητήριοι τύποι και αυτοί που συγκεντρώνονταν στις πλατείες», λες και τον Ιούλιο και τον Αύγουστο, ο κορονοϊός κυκλοφορούσε στις πλατείες. Ο «ντόπιος» κορονοϊός, να το πω έτσι.

Άνοιξαν τα σύνορα με αυτό τον τρόπο που άνοιξαν και έτσι οδηγηθήκαμε στο σημείο, σήμερα, να βιώνει όλη η Ελλάδα ένα δευτερόλεπτο lockdown. Η ευθύνη είναι απόλυτη στην Κυβέρνηση.

Ευχαριστώ, κύριε Πρόεδρε.

Στο σημείο αυτό, ο Πρόεδρος της Επιτροπής, έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Ακτύπης Διονύσιος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Δούνια Παναγιώτα (Νόνη), Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Κατσώτης Χρήστος, Συντυχάκης Εμμανουήλ, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Να θυμίσουμε, βέβαια, ότι τα σύνορα για τον τουρισμό άνοιξαν τον Αύγουστο και το δεύτερο «κύμα» κορονοϊού το έχουμε το Νοέμβριο, όπως βλέπουμε. Συνδέσεις μπορεί να κάνει ο οποιασδήποτε, αλλά το θέμα είναι να είμαστε και λίγο εποικοδομητικοί και χρήσιμοι.

Θα ολοκληρώσουμε τώρα με τον κ. Υπουργό. Κύριε Υπουργέ, έχετε τον λόγο για να απαντήσετε σε ό,τι ακούστηκε και να κλείσουμε τη συνεδρίαση με τη δική σας τοποθέτηση.

Ο κ. Θεοχάρης, ο Υπουργός Τουρισμού έχει τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Κύριε Πρόεδρε, σας ευχαριστώ πολύ.

Κυρία Νοτοπούλου, με βάζετε σε πειρασμό, να σας πω μόνο ένα επιχείρημα και να μην απαντήσω σε τίποτα άλλο. Να σας πω ότι η βάση και η αρχή της κριτικής που κάνατε, την οποία έχετε ξανακάνει και σε προηγούμενες Συμβάσεις που έχουν έρθει προς Κύρωση, αποδεικνύει, απόλυτα, για ποιον λόγο ο μέσος πολίτης «τρέμει» μόνο ένα πράγμα, ακόμη και περισσότερο από τον κορονοϊό. «Τρέμει» στην πιθανότητα, να είχαμε ή να έχουμε στο μέλλον κάποιον κορονοϊό και να είστε εσείς στην Κυβέρνηση. Αυτός είναι ο μεγαλύτερος φόβος του ελληνικού λαού.

Μας κατηγορείτε ότι φέρνουμε σήμερα Συμβάσεις που είναι προϊόν της δουλειάς του ΣΥΡΙΖΑ και ότι εμείς δουλεύουμε, στην πραγματικότητα, ανέξοδα, «ξοδεύοντας» το μεγάλο «απόθεμα» που μας έχετε δώσει». Τώρα ξεκινά η δουλειά, με την Κύρωση. Για εσάς η δουλειά είναι η φωτογραφία, είναι μία Σύνοδος, όπου κάθονται δύο Υπουργοί, υπογράφουν και φωτογραφίζονται. Αυτό το λέτε εσείς «δουλειά». Αυτή τη δουλειά είδε ο ελληνικός λαός τέσσερα χρόνια. Επί τέσσερα χρόνια, δουλεύατε φωτογραφίες και τίποτα άλλο. Σίγουρα, όχι μόνο στον τομέα του τουρισμού, αλλά και σε όλα τα Υπουργεία. Το μέγιστο που θα μπορούσε κάποιος να πει, είναι η δουλειά κάποιων υπαλλήλων για να γράψουν αυτή τη Σύμβαση, η οποία, σε γενικές γραμμές, ακολουθεί και μία γενική λογική, γιατί έχουμε υπογράψει πολλές τέτοιου είδους συμφωνίες με πολλές χώρες ,σε σχέση με την ανταλλαγή της τεχνογνωσίας, σε σχέση με τη δημιουργία κοινών προϊόντων, σε σχέση με πολλά.

Τώρα, όμως, με την Κύρωση από τα αζήτητα, από το «τρίτο υπόγειο» του Υπουργείου Τουρισμού, «ξεθάψαμε» αυτές τις συμβάσεις, που τις είχατε «καταχωνιάσει» και δεν κάνατε τίποτα χάριν του ελληνικού λαού, χάριν του ελληνικού τουρισμού, χάριν των διμερών σχέσεων, χάριν της γεωστρατηγικής σημασίας των χωρών αυτών, που πρέπει, να ενισχυθεί με τέτοιου είδους πρωτοβουλίες, που γεωστρατηγικά είναι και ανέξοδες. Ο τουρισμός είναι μία «γέφυρα» συνεννόησης, δεν είναι μία διχαστική διαδικασία. Έπρεπε, λοιπόν, αυτές τις Συμφωνίες να τις «ξεκαταχωνιάσουμε», να τις φέρουμε μπροστά, να κάνουμε ομάδες εργασίας, να φέρουμε τον ιδιωτικό τομέα, όπως κάνουμε π.χ. με τα Εμιράτα και με άλλες χώρες, να συζητήσουμε μαζί τους, να φέρουμε συγκεκριμένα αποτελέσματα και να βγάλουμε αποτέλεσμα χάριν του ελληνικού λαού.

Θέλει πολύ θράσος, για να αντιστρέφετε στο 100% την πραγματικότητα και να κάνετε το άσπρο μαύρο. Αυτός, λοιπόν, είναι ο πειρασμός, στον οποίο με βάζετε. Θα ήταν αρκετό αυτό, να ήταν η ομιλία μου. Θα ήταν άδικο, όμως, να μην απαντήσω και σε πολλά από αυτά, τα οποία θέτετε και όχι μόνο εσείς.

Άκουσα τον κ Αυλωνίτη, τον οποίο δεν τον ξέρω τον άνθρωπο, αλλά ένας Βουλευτής που εκπροσωπεί μία, κατεξοχήν, τουριστική περιοχή, εγκαλεί την Κυβέρνηση, γιατί άνοιξε τον τουρισμό; Είπε ότι «άνοιξε ο τουρισμός υπό την πίεση της TUI».

Θα περπατήσει στους δρόμους της Κέρκυρας αυτός ο Βουλευτής;

Θα δει στα μάτια τους ξενοδόχους αυτός ο Βουλευτής και θα τους πει ότι θα έπρεπε να έχετε μείνει κλειστοί;

Θα δει τους υπαλλήλους, τους εργαζόμενους της Κέρκυρας, λέγοντάς τους, ότι «εάν ήμουν εγώ Υπουργός, θα σας είχα κλειστούς και θα ήσασταν άνεργοι όλο το καλοκαίρι;»

Θα δει τους επαγγελματίες, τους μαγαζάτορες, όλες αυτές τις επιχειρήσεις, που εφοδιάζουν ξενοδοχεία, που πουλάνε στους τουρίστες εμπορεύματα και θα τους πει, «κακώς ανοίξατε;

Κακώς είχατε έσοδα αυτό το καλοκαίρι;»

Αιδώς, Αργείοι. Αιδώς.

Αυτό είναι το σχέδιο του ΣΥΡΙΖΑ; Το σχέδιό σας ήταν να είναι κλειστός ο ελληνικός τουρισμός.

Έρχεστε εδώ και εισηγείστε για τον τουρισμό να μείνει κλειστός; Δεν μπορώ να το κατανοήσω. Δεν μπορώ.

Αυτές οι Συμβάσεις, είναι σημαντικές, γιατί βοηθούν σε ένα «πλέγμα» ενίσχυσης και άλλων αγορών -προφανώς όχι των πρώτων αγορών της χώρας μας- με την Πορτογαλία, με το Καζακστάν. Είπε και η Εισηγήτρια μας, η αγαπητή κυρία Σούκουλη, ότι βοηθούν γεωστρατηγικά και όχι μόνο στο θέμα της Αιγύπτου, που είναι «φουντωμένο» για τους γνωστούς λόγους της Τουρκίας, αλλά και για την ενίσχυση της ελληνικής κοινότητας στο Καζακστάν. Είναι Συμβάσεις τις οποίες θα πρέπει να υλοποιήσουμε με θέρμη, με ζέση, και γι' αυτό θα εργαστούμε το επόμενο διάστημα και για όσο χρειάζεται ή στο διηνεκές, γιατί αυτές οι Συμβάσεις μπορούν να ανανεώνονται και να ενισχύονται, για να μπορέσουμε να διαφοροποιήσουμε το ελληνικό τουριστικό προϊόν και σε σχέση με τις αγορές και σε σχέση με το είδος του τουρισμού, αλλά και σε σχέση με τις διμερείς συνεργασίες. Η χώρα μας είναι ένας «πυλώνας» σταθερότητας, μία δύναμη, η οποία στηρίζεται στην καλή συνεργασία, στην καλή γειτονία και το αποδεικνύει σε όλες τις εκφάνσεις των εξωτερικών σχέσεων και μέσα σε αυτές, φυσικά, είναι και οι συνεργασίες του τουρισμού.

Άρα, το γεγονός, ότι κυρώνουμε αυτές τις Συμβάσεις είναι για να ξεκινήσει, επιτέλους, η διαδικασία υλοποίησής τους. Σε ότι αφορά στη συνεργασία με την Πορτογαλία και με την Αίγυπτο για την κρουαζιέρα έχουμε και ένα πλεονέκτημα σε σχέση με την τριήμερη, ότι η κρουαζιέρα είναι μία δραστηριότητα, ένα τουριστικό προϊόν, το οποίο «ζει», ακριβώς, πάνω στη συνεργασία μεταξύ πολλών χωρών, διότι έχει τη δυνατότητα να πηγαίνει από μία χώρα σε άλλη. Μάλιστα, έχει και συγκεκριμένα φορολογικά πλεονεκτήματα, όταν κάποιες από αυτές τις χώρες είναι εκτός Ευρωπαϊκής Ένωσης.

Συνεπώς, η συνεργασία αυτή είναι στο πλαίσιο που πρέπει να ενισχυθεί, γιατί έχει συγκεκριμένα πλεονεκτήματα. Αυτό μπορούμε να το δούμε και με άλλες χώρες της Μεσογείου. Η Συμφωνία αυτή ξεκίνησε από το 2014, με το τότε Μνημόνιο που υπογράφτηκε από την Κυβέρνηση της Ν.Δ. και συνεχίστηκε πολύ καλά και θεσμικά -και είναι σωστό να γίνεται αυτό- από την Κυβέρνηση του ΣΥΡΙΖΑ. Τώρα, έρχεται η Κυβέρνηση της Ν.Δ. για να την υλοποιήσει και να την προχωρήσει ακόμη περισσότερο.

Δεν χρειάζεται να πούμε πολλά για τους λόγους που πρέπει αυτές οι συνεργασίες να κυρωθούν. Απλώς, πρέπει να πούμε ότι ανάλογα με την κάθε συμφωνία προβλέπεται ανταλλαγή τεχνογνωσίας, προβλέπονται κοινά προϊόντα, προβλέπονται κοινές ομάδες εργασίας που θα υλοποιήσουν όλα αυτά, με τη συμμετοχή του ιδιωτικού τομέα, γιατί ο ιδιωτικός τομέας, τα ταξιδιωτικά γραφεία είναι αυτοί, που μπορούν, πραγματικά, να σχεδιάσουν τα προϊόντα, ώστε να έχουν μία έμφαση και μια αναφορά στην αγορά την ίδια, στα «θέλω» των πελατών τους. Συνεπώς, είναι οι καλύτεροι άνθρωποι, οι οποίοι μπορούν να υλοποιήσουν αυτού του είδους τις δράσεις. Εξάλλου, τέτοιου είδους συνεργασίες δημιουργούν τη δυνατότητα να υπάρχει καλύτερη συνεργασία μεταξύ ιδιωτικού και δημόσιου τομέα. Ακριβώς, αυτό το οποίο πιστεύουμε εμείς.

Τώρα θα πω δυο λόγια σταχυολογώντας τις αντιρρήσεις που άκουσα. Ακούστηκε ότι «δεν ανοίξαμε» ή «ανοίξαμε με μπρος πίσω. Αυτή είναι μία μεγάλη διαφορά αντίληψης μεταξύ του πώς αντιμετωπίζει αυτή την πανδημία η Κυβέρνηση της Νέας Δημοκρατίας και εσείς. Εσείς θεωρείτε ότι έπρεπε να γραφτεί ένα σχέδιο από τον Απρίλιο και ότι και να συνέβαινε εμείς να προχωράμε και να υλοποιούμε το σχέδιό μας.

Δεν γίνονται, όμως, έτσι οι «πόλεμοι» και εδώ είμαστε σε έναν «πόλεμο». Ο ιός είναι ένας αόρατος ύπουλος «εχθρός», που αν δεν προσέξεις σε λίγες μέρες με την εκθετική αύξηση που διαπιστώνεται, χάνεις τον έλεγχο. Αυτό σημαίνει ότι έχεις μία «εκρηκτική» κατάσταση και παίρνεις αποφάσεις, κοιτώντας το πεδίο της «μάχης», με τις δυνάμεις και τις ικανότητες που έχεις για να μπορέσεις να πάρεις τις αποφάσεις που είναι ενδεδειγμένες.

Αυτό κάνει η Κυβέρνηση της Νέας Δημοκρατίας. Το να υποτιμάς τον ιό, το να θεωρείς ότι μπορείς μονολιθικά να κάνεις εσύ ότι θέλεις και ο ιός να κάνει, επίσης, ότι θέλει, είναι η συνταγή της καταστροφής. Είναι η υποτίμηση που οδηγεί τον κ. Πολάκη να φωτογραφίζεται ενώ υπάρχει lockdown, λες και δεν συμβαίνει τίποτα, λες και ο ιός δεν είναι τίποτα το σημαντικό. Και να έχεις και τον ίδιο τον κ. Τσίπρα να τον καλύπτει. Να καλύπτει αυτού του είδους τη συμπεριφορά και άρα να δείχνει από την υψηλότατη «ιεραρχία» του ΣΥΡΙΖΑ, ότι υπάρχει μία κοινή γραμμή που τους ενώνει: υποτίμηση, υποτίμηση, υποτίμηση του ζητήματος αυτού.

Το σχέδιό σας είναι να βάλουμε τις 72 ώρες, πριν την είσοδο στη χώρα μας με αρνητικό τεστ. Αξιοποιήσαμε και αυτό ως «εργαλείο». Ξέρετε ότι σήμερα που βάζουμε τις 72 ώρες, τέθηκε χθες στη συζήτηση στην Ευρωπαϊκή Επιτροπή το ερώτημα για ποιον λόγο η Ελλάδα βάζει 72 ώρες τεστ, ενώ αυτό δεν προβλέπεται από το Βέλγιο; Γιατί δεν είναι ένας νόμιμος λόγος για να φύγει κάποιος για ταξίδι να κάνει τεστ, παρά μόνο αν είναι άρρωστος, ή αν έχει συμπτώματα γιατί ελέγχουν τα τεστ που κάνουν. Οι χώρες δεν έχουν άπειρα τεστ, είναι πεπερασμένο.

Συνεπώς, αυτή τη στιγμή, εάν δεν αλλάξει αυτή την πολιτική το Βέλγιο, δεν θα μπορεί κανένας να ταξιδέψει στην χώρα μας. Το Βέλγιο, όταν βάλαμε το τεστ το καλοκαίρι, άλλαξε την πολιτική του. Με δύο λόγια, εάν βάζαμε 72 ώρες τεστ οριζόντια το καλοκαίρι, θα είχαμε 100.000 τουρίστες. Τώρα υποδεχτήκαμε περισσότερα από 4,5 εκατομμύρια.

Το σχέδιο, λοιπόν, του ΣΥΡΙΖΑ, που επιβεβαιώνεται και εξ αυτού του λόγου, είναι να κλείσουμε τον ελληνικό τουρισμό. Πρότειναν, μάλιστα, να δίναμε 700 εκατομμύρια, χωρίς να έχουμε έσοδα. Δηλαδή, να πάρουμε 700 εκατομμύρια δανεικά και να τα «ρίξουμε» στον εσωτερικό τουρισμό.

Δεν ακούσαμε τι συνέβη στο Ισραήλ που δεν άνοιξε τα σύνορά του; Με εννέα εκατομμύρια πληθυσμό έφτασε στα 9.500-10.000 κρούσματα την ημέρα. Με κλειστά σύνορα, ενώ είχε μηδενίσει τα κρούσματα του. Από πού ήρθαν αυτά τα κρούσματα; Εισαγόμενα ήταν με κλειστά τα σύνορα; Τα 700 εκατομμύρια που πρότεινε ο ΣΥΡΙΖΑ να τα δίναμε στον εσωτερικό τουρισμό, θα έφερναν υπερπολλαπλάσια κρούσματα και στη χώρα μας. Δεν ακούσαμε για τη νεολαία που έκανε πάρτι όλο το καλοκαίρι σε διάφορα νησιά και δυστυχώς, οδήγησε στο να πάρουμε τοπικά μέτρα;

Όσο και να θέλετε να αντιστρέφετε την πραγματικότητα, το γεγονός είναι ένα, κυρία Νοτοπούλου. Είχαμε πάνω από ενάμισι εκατομμύριο φιλοξενούμενους τον Αύγουστο και ελάχιστα κρούσματα και όταν δεν προσέξουμε έστω και για λίγο σε ένα συγκεκριμένο σημείο μπορούν πολύ γρήγορα τα κρούσματα να ξεφύγουν και να περάσουν και τις χιλιάδες. Δεν φταίει ο ελληνικός τουρισμός. Μην είστε τόσο εναντίον του ελληνικού τουρισμού. Χθες, στην Έκθεση του Λονδίνου, είπε ο κύριος Αυλωνίτης για τη συνέντευξη τύπου που έκανα. Πράγματι, ο δημοσιογράφος -με όλους τους δημοσιογράφους από κάτω του διεθνούς τύπου και ιδιαίτερα του αγγλικού τύπου για τον τουρισμό- έλεγε πως η Ελλάδα είναι παράδειγμα.

Χθες, το μεσημέρι, στη Σύνοδο Κορυφής των Υπουργών Τουρισμού, στα πλαίσια που γίνεται κάθε χρόνο, στην έκθεση στο Λονδίνο, είναι το WTTC και ο UNWTO, που τη συνδιοργανώνουν, η Ελλάδα ήταν το «φωτεινό» παράδειγμα στην Ευρώπη, για το πώς κατάφερε και άνοιξε τα σύνορά της, χωρίς να λέει ψέματα, χωρίς να λέει ξαφνικά, όπως η Τουρκία, για παράδειγμα, ότι «εγώ δεν ανακοινώνω όλα τα κρούσματα, ανακοινώνω μόνο όσους πάνε στα νοσοκομεία» και με αυτό τον τρόπο να ανοίγει τα σύνορά της και να τα κρατάει ανοιχτά, με ψεύτικα στοιχεία.

Όλο το καλοκαίρι, λοιπόν, είχαμε έναν τέτοιο αθέμιτο ανταγωνισμό να αντιμετωπίσουμε. Και εμείς αποφασίσαμε να έχουμε μία πολιτική διαφάνειας, γιατί, πρώτα απ' όλα, είναι σεβασμός προς τους Έλληνες πολίτες, να λέμε ένα - ένα τα κρούσματα. Και τα εισαγόμενα κρούσματα, ήταν πάντα μία μικρή πλειοψηφία, κάτω από το 10% των κρουσμάτων καθημερινά. Δεν φταίνε τα εισαγόμενα κρούσματα. Δεν φταίει ο ελληνικός τουρισμός.

Η ΠΟΞ στην επιστολή που διαβάσατε μιλάει για την έμπρακτη αναγνώριση της Πολιτείας για το ότι υλοποιήθηκαν τα πρωτόκολλα. Χθες, λοιπόν, στη Σύνοδο των Υπουργών Τουρισμού και από την ιδιωτική πρωτοβουλία και από τον WTTC, δύο ομιλητές που ήταν εκεί από τον ιδιωτικό τομέα και οι δύο είπαν, ότι η χώρα μας, υποδειγματικά, υλοποίησε τα πρωτόκολλα.

Θα σας πω και κάτι άλλο, εν είδη, προσωπικής εμπειρίας. Μιλούσα με υψηλόβαθμο στέλεχος ενός tour operator, ο οποίος, με μία δόση αυτοκριτικής για την αλαζονική στάση που επέδειξε κάποτε, μου είπε «δεν είχατε και τη φήμη ότι μπορούσατε να υλοποιήσετε αυτά τα πρωτόκολλα, δεν το πίστευα, εγώ, προσωπικά, δεν το πίστευα. Ήρθα και έκανα τις διακοπές μου στην Ελλάδα και το είδα. Τα υλοποιήσατε τέλεια».

Θα του πω, όμως, ότι κάνει λάθος και θα τον στείλω στο γραφείο της κυρίας Νοτοπούλου, να του εξηγήσει, ότι τίποτα δεν λειτούργησε στην Ελλάδα, ότι όποιος ήρθε ήταν ανασφαλής, ήταν επικίνδυνο που μπήκε στη χώρα μας και ότι δεν θα πρέπει, προφανώς, να σχεδιάσουμε κανένα πρόγραμμα για του χρόνου, εφόσον θα έρθουν σε μία χώρα, στην οποία τίποτα δεν λειτουργεί.

Υπάρχουν πάρα πολλά που πρέπει να συζητήσουμε εκτός από τις Κυρώσεις, όπως είναι το Μετρό και οι ΜΕΘ. Αλήθεια, υπάρχει Μετρό στην Κοζάνη; Υπάρχει Μετρό στην Καστοριά; Οι «μουσαμάδες» Μετρό στη Θεσσαλονίκη φταίνε για την αύξηση των κρουσμάτων στη Θεσσαλονίκη; Στη Ροδόπη, που υπάρχουν κρούσματα από το Μετρό είναι; Η κριτική που κάνετε να έχει κάποια λογική. Αλλά μόνο θράσος ακούω από την πλευρά του ΣΥΡΙΖΑ.

Τολμάει ο ΣΥΡΙΖΑ να μιλάει για τις ΜΕΘ; Κάθε χρόνο, υπήρχε λίστα αναμονής για τις ΜΕΘ. Έπαιρναν τον τοπικό Βουλευτή, μπας και βάλει στην ΜΑΦ, στη Μονάδα Αυξημένης Φροντίδας, τον δικό τους άνθρωπο, οι πολίτες. Και εν μέσω κρίσης, εν μέσω κορονοϊού, συζητάμε αν οι ΜΕΘ, που είναι άδειες και είναι διαθέσιμες για τον κόσμο, θα φτάσουν; Και παίρνουμε έκτακτα μέτρα, ώστε αυτές να φτάσουν; Και αυτό είναι μομφή; Πήραμε ένα κατεστραμμένο ΕΣΥ και μέσα στη χειρότερη υγειονομική κρίση της ανθρωπότητας αντέχουμε χάρη στα γρήγορα αντανακλαστικά της Κυβέρνησης, του Πρωθυπουργού, της Κοινοβουλευτικής Ομάδας της Ν.Δ., που στήριξε κάθε επιλογή της Κυβέρνησης. Η κατακραυγή, από την πλευρά του ΣΥΡΙΖΑ, είναι να ξαναγυρίσουμε εκεί πίσω;

Τόλμησαν και μίλησαν μέχρι και για τους βοηθούς των εκδρομών και το π.δ. Δύο χρόνια το π.δ. δεν ήρθε. Από εμάς θα έρθει το π.δ. για τους συνοδούς των εκδρομών, για να αναγνωρίσουμε τον τρόπο με τον οποίο δουλεύουν.

Ένα εύλογο ζήτημα που τέθηκε είναι για την πληρωμή των ξενοδοχείων. Πράγματι, θέλαμε και εμείς, προφανώς, να την υλοποιήσουμε γρηγορότερα. Όμως, βρήκαμε πάρα πολλά προβλήματα στα δικαιολογητικά που έστειλαν τα ξενοδοχεία. Βρήκαμε τιμολόγια στα οποία διπλομετρούσαν στο ίδιο δωμάτιο διαφορετικούς ανθρώπους, δεν υπήρχαν χαρτιά που να αποδεικνύουν από δημόσια αρχή, ότι πράγματι αυτοί είχαν μείνει στα ξενοδοχεία τους και διάφορα άλλα τέτοια διαδικαστικά προβλήματα.

Αυτή τη στιγμή έχουν επιλυθεί, κυρίως, με την καλή συζήτηση από την πλευρά των ξενοδοχείων, ώστε να φέρουν τα σωστά δικαιολογητικά. Ήδη, έχουν εξοφληθεί τα 31 ξενοδοχεία και θυμίζω ότι είναι 80 τα ξενοδοχεία απομόνωσης. Για να είμαστε τυπικοί με τα Πρακτικά της Βουλής είναι 84 τα ξενοδοχεία, αλλά τα τέσσερα είναι με δωρεάν παραχώρηση και δεν πληρώνονται. Ογδόντα, λοιπόν, είναι τα ξενοδοχεία καραντίνας και 31 έχουν, ήδη, εξοφληθεί. Τα έξι από αυτά είναι στον τελευταίο συμψηφισμό στις ΔΟΥ, αλλά έχουν ουσιαστικά εξοφληθεί, ενώ τα 27 δεν έχουν στείλει σωστά δικαιολογητικά και τα 12 είναι σε διαδικασία πληρωμής και τις επόμενες μέρες θα έχουμε ολοκληρώσει τις πληρωμές τους.

Σε γενικές γραμμές, λοιπόν, δεν έχουν τα ξενοδοχεία κανένα λόγο, αυτή τη στιγμή, να διαμαρτύρονται, διότι, πράγματι, η διαδικασία έχει μπει σε μία σειρά. Εξάλλου, ήταν και μία πρωτόγνωρη διαδικασία και έπρεπε να αποφασιστεί τι δικαιολογητικά χρειάζονται και όλα αυτά τα οποία έπρεπε να γίνουν.

Σε ότι αφορά στο θέμα με τον ΕΝΦΙΑ και τον πιθανό συμψηφισμό με τις έξι δόσεις, δύο πράγματα έχω να πω. Το πρώτο είναι ο τρόπος με τον οποίο συμψηφίζονται οι πληρωμές του Δημοσίου κατά ΚΕΔΕ, είναι ίδιος για αρκετά χρόνια. Τι έκανε η Κυβέρνηση του ΣΥΡΙΖΑ τέσσερα χρόνια; Με κλειστές τις τράπεζες, όποιος είχε να πάρει λεφτά το 2015, με τον ίδιο τρόπο γίνονταν οι συμψηφισμοί. Τώρα τις θυμήθηκε; Γιατί δεν το διόρθωσε; Τότε, όμως, ότι και να έλεγε ο λαός, ότι και να έλεγαν οι επιχειρηματίες τα «αυτιά ήταν κλειστά».

Η Κυβέρνηση της Ν.Δ. ακούει. Θα φέρουμε σύντομα στη Βουλή διάταξη, ώστε σε αυτές τις περιπτώσεις να μην συμψηφίζονται με μελλοντικές οφειλές οι ρυθμίσεις Έτσι θα λύσουμε και αυτό το ζήτημα, το οποίο ξαναλέω ήταν εύλογο. Όμως, σε ότι αφορά, τουλάχιστον, τον «στενό» τομέα της αρμοδιότητας του Υπουργείου Τουρισμού, εκφεύγει.

Ένα άλλο θέμα που τέθηκε, είναι αν έχουμε στηρίξει τον τουρισμό και αν χρησιμοποιούμε το νέο πλαίσιο για τις κρατικές ενισχύσεις. Το νέο πλαίσιο, με το νέο μεγάλο «ταβάνι» για το de minimis, είναι αυτό που επιτρέπει την επιστρεπτέα προκαταβολή να συνεχίζει και με 5η και με 6η και με 7η, αλλιώς θα έπρεπε πολύ νωρίτερα να έχουμε σταματήσει, γιατί δεν θα μπορούσαμε να δώσουμε κρατική ενίσχυση σε συγκεκριμένες επιχειρήσεις.

Ήδη, λοιπόν, αξιοποιείται το πλαίσιο αυτό και για την επιδότηση των τόκων και για την επιστρεπτέα προκαταβολή, η οποία δεν είναι και στο 100% επιστρεπτέα. Ξέρετε ποιες είναι οι προϋποθέσεις για τις περισσότερες επιχειρήσεις. Οι τελευταίοι κύκλοι της επιστρεπτέας είναι κατά 50% μη επιστρεπτέα προκαταβολή. Είναι κατευθείαν ενίσχυση για τις επιχειρήσεις αυτές. Επιπλέον, και αποζημίωση ειδικού σκοπού δίνουμε και τη δυνατότητα να μπούνε όλοι σε αναστολή και 800 ευρώ αντί για 534 ευρώ και ενίσχυση των ανέργων, κατά δύο μήνες με τα επιδόματα ανεργίας και τα 400 ευρώ των μακροχρόνια ανέργων και μία σειρά από δράσεις που τις άκουσε όλος ο ελληνικός λαός, τις βλέπουν οι ενδιαφερόμενοι στον λογαριασμό τους, στις τσέπες τους, αλλά δεν τις να τις βλέπει ο ΣΥΡΙΖΑ.

Δεν θεωρώ ότι αυτού του είδους η αντιπολίτευση είναι η αντιπολίτευση που χρειάζεται η χώρα και που θα σας δώσει τον δρόμο να ανακτήσετε την εμπιστοσύνη ξανά του ελληνικού λαού.

Κύριε Πρόεδρε, θα ολοκληρώσω με μία φράση. Ανοίξαμε τον τουρισμό με σχέδιο, όσο κι αν θέλετε να το υποτιμάτε. Το σύστημα EVA που βάλαμε είναι μοναδικό σε όλο τον κόσμο, καθώς τετραπλασίασε την αποτελεσματικότητα των τεστ μας και έτσι, ήταν σαν να ελέγχαμε πολλαπλάσιους από αυτούς που ελέγχαμε, διότι δεν υπήρχαν άπειρα τεστ. Μας επέτρεψε να πάρουμε γρήγορα αποφάσεις, αφού μέχρι και δύο εβδομάδες πριν αρχίσουν να ανεβαίνουν τα κρούσματα σε μία χώρα, εμείς το βλέπαμε στα τεστ που κάναμε και κλείναμε αυτή τη χώρα ή βάζαμε τα PCR τεστ νωρίτερα. Έτσι, κρατήσαμε ασφαλή τον κόσμο.

Επίσης, επιτρέψαμε τις κινητές μας μονάδες να πάνε στα σημεία, που θεωρούσαμε ότι μπορεί να υπήρχε μεγαλύτερη συγκέντρωση πιθανών θετικών κρουσμάτων και έτσι τα εντοπίζαμε εγκαίρως, ενώ δευτερογενώς, κάναμε τους ελέγχους, κυρίως για να ελέγχουμε τον τοπικό πληθυσμό. Το πόσο αποτελεσματικά ήταν αυτά τα μέτρα, το παραδέχτηκαν ακόμη και οι υγειονομικές αρχές του Ηνωμένου Βασιλείου. Αποδέχτηκαν ότι στον τοπικό πληθυσμό μέσα από τη δραστηριότητα, για παράδειγμα, στη Ζάκυνθο, που ήταν ένα ζήτημα, που συζητούσαμε πολύ έντονα και για πολλές μέρες, μέσω της Πρεσβείας μας, στο Λονδίνο, δεν δημιουργείται κίνδυνος, διότι δεν είχαμε αύξηση κρουσμάτων στον τοπικό πληθυσμό. Όμως, μέσω του συγχρωτισμού των νέων ατόμων στις παραλίες, υπήρξε μία σχετική αύξηση των κρουσμάτων και γι’ αυτό πήραμε και περισσότερα μέτρα. Όμως, αυτοί οι νέοι θα μπορούσαν να είναι και σε μία βρετανική πλατεία. Απλώς, έπαιρναν το αεροπλάνο και έρχονταν στη χώρα μας, ο συγχρωτισμός γινόταν στη χώρα μας και ξαναγύριζαν πίσω. Άρα, όλη η υφήλιος ξέρει ότι με αυτόν τον τρόπο προστατεύσαμε τους επισκέπτες. Το αποτέλεσμα μάς δικαιώνει.

Χαίρομαι για τη διακομματική συναίνεση, με την εξαίρεση του Κ.Κ.Ε. που δεν δέχεται να στηρίξει τις διακρατικές αυτές Συμφωνίες.

Επίσης, παρατήρησα και κάτι άλλο, κυρία Νοτοπούλου, ότι δεν αναφερθήκατε στα 3 δισ., που είναι το δείγμα της «αποτυχίας» της Κυβέρνησης. Την ίδια στιγμή, δηλαδή, που μας λέτε, ότι δεν θα πρέπει να φέρουμε ούτε ένα δισ., και να κλείσουμε τη χώρα, μάς κατηγορείτε ότι φέραμε μόνο 3 δις.. Αυτά τα 3 δις. ή τα όποια τελικά φέρουμε, για κάθε ένα ευρώ πάνω από τα 3 δις θα δείχνει την αποτυχία σας στην πράξη. Είναι «χρυσάφι» αυτά τα 3 δις, γιατί δεν είναι δανεικά. Ακόμη και όταν χαρίζεται η μισή επιστρεπτέα προκαταβολή στην επιχείρηση, δεν χαρίζεται στον Έλληνα φορολογούμενο, γιατί τη δανειστήκαμε και πρέπει να την πληρώσουμε και θα την πληρώσουμε πίσω από τον Έλληνα φορολογούμενο, από τα παιδιά μας. Αυτή την ισορροπία δεν μας εξηγείτε πως θα την κρατήσετε. Ακόμη κι αν ήταν όλα τέλεια στο σχέδιό σας, να κλείσουμε τον ελληνικό τουρισμό και να δανειζόμαστε με το «τσουβάλι», για να κρατάμε «ζωντανούς» τους ανθρώπους, οι οποίοι δεν θα μπορούν να βρουν δουλειά, δεν μας εξηγείτε τι θα κάνατε σε δύο - τρία χρόνια;

Η οικονομία θα ξεκινούσε κάποια στιγμή και η χώρα θα βρισκόταν να έχει τρεις και τέσσερις φορές πάνω το χρέος που έχει σήμερα, για να μπορέσει να χρηματοδοτήσει όλα αυτά τα «μαγικά», που μας προτείνετε και θέλετε να χρηματοδοτήσετε. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Σας ευχαριστώ πολύ, κύριε Πρόεδρε. Θέλω να πω ότι εξαιτίας της ομιλίας του κ. Υπουργού, έχω την ανάγκη να κάνω αυτή την παρέμβαση, γιατί, πρώτα απ’ όλα, θέλουμε να υπερασπιστούμε τις κοινοβουλευτικές διαδικασίες, αλλά και τη δύσκολη κατάσταση που βρίσκεται η χώρα.

Κύριε Υπουργέ, θα ήθελα να πω ότι απαιτείται διαφορετικό ηθικό «ανάστημα» και διαφορετική σοβαρότητα, προκειμένου να αντιμετωπιστούν αυτά τα δύσκολα φαινόμενα, τα οποία έχουμε μπροστά μας. Δεν νομίζω, ότι υπάρχει δυνατότητα σήμερα με έναν διχαστικό λόγο και με έναν λόγο ο οποίος κάνει απλά αντιπολίτευση στην αντιπολίτευση, να λύσετε και να αντιμετωπίσετε την ευθύνη της θέσης, αλλά και τη σοβαρότητα της κατάστασης, στην οποία βρίσκεται σήμερα η χώρα μας.

Είναι γεγονός, ότι η υγειονομική κρίση προκαλεί και αμφισβητεί τη βάση της δικής μας κοινωνικής συνοχής και κοινωνικής λειτουργίας και χρειάζεται να έχουμε σοβαρότητα και να έχουμε τη δυνατότητα να «αντέχουμε» στον διάλογο και βέβαια, να προτείνουμε κάποιες λύσεις από τις θέσεις μας και ιδιαίτερα της δικής σας, που είναι μία επιτελική θέση ευθύνης, για να λυθούν προβλήματα.

Νομίζω, ότι ο λόγος σας ήταν, ιδιαίτερα, διχαστικός, γιατί φτάσατε σε σημείο να απειλείτε τον συνάδελφο, τον κ. Αυλωνίτη, για το πώς θα αντιμετωπίσει τους επαγγελματίες του τουρισμού στην περιοχή του, μία περιοχή που, επίσης, πλήττεται και από την υγειονομική κρίση, αλλά και τα λάθη της δικής σας πολιτικής.

Στη δική μας περιοχή, κ. Θεοχάρη, κάνατε σοβαρότατα λάθη και θα είχαμε κάθε δικαίωμα να σας κάνουμε κριτική. Δηλαδή, ήταν περίεργο το ότι ενώ στις 13/6 κάνατε τη φιέστα στη Σαντορίνη, στις 14/6 ανακοινώσατε ότι κλείνουν τα βόρεια σύνορα και έτσι δεν μπορούν να μπουν οι τουρίστες από τη Σερβία και είχαμε ένα ισχυρό «πλήγμα» και στον Στρυμονικό Κόλπο και στην Πιερία. Το ίδιο κάνατε ξανά στις 30 Ιουνίου, που ανακοινώσατε ότι ανοίγουν -ο κ. Πέτσας με γραπτή του ανακοίνωση- όλα τα βόρεια σύνορα και την επόμενη μέρα, ανακοινώσατε ότι κλείνουν όλα τα βόρεια σύνορα και ανοίγει μόνο ο Προμαχώνας.

Αυτά είναι πράγματα, τα οποία έχουν καταγραφεί πλέον στη δημόσια «σφαίρα». Τα ξέρουν οι επαγγελματίες του τουρισμού και γι’ αυτό σας κάνουν κριτική, διότι δεν είχατε τη συνέπεια, ούτε την επάρκεια, να μπορέσετε να χειριστείτε κάτι τόσο σημαντικό, όσο ήταν η δυνατότητα να έχουμε ταυτόχρονα και τουρισμό και υγεία.

Κύριε Υπουργέ, δεν είπε κανείς, ότι το πρόβλημα της χώρας ήταν ο ελληνικός τουρισμός. Ήταν ψέμα εκ μέρους σας, ότι το «βάλατε στο στόμα» του συνάδελφου. Σας είπαμε, ότι το πρόβλημα της χώρας είναι, ότι ήσασταν εσείς υπεύθυνος για τον τουρισμό εκείνη την περίοδο και η Κυβέρνησή σας, διότι ο τουρισμός θα μπορούσε να συνεχίσει με μεγαλύτερους αριθμούς και τον Σεπτέμβριο και τον Οκτώβριο, αν δεν είχατε κάνει εσείς τα λάθη, που οδήγησαν στο τέλος Αυγούστου να σταματάνε πολλοί tour operators τα συμβόλαιά τους και έτσι τα ξενοδοχεία στη Ρόδο και στην Κρήτη να σταματάνε και να χάνουν τις μεγάλες συμφωνίες, που είχαν κάνει και ήθελαν έναν τουρισμό υψηλότερης αξίας, αλλά και υγειονομικής επάρκειας και ασφάλειας, γιατί ο τουρίστας ήθελε να έρθει σε μία χώρα που θα είναι ασφαλής.

Εσείς, ενώ ανακοινώσατε ένα πρωτόκολλο ή μια διαδικασία, την επόμενη μέρα, «υποκύψατε» στις πιέσεις των tour operators και το αλλάξατε και ανοιγοκλείνατε τα σύνορα κατά το δοκούν, γιατί δεν είχατε κάποια επάρκεια σχεδιασμού. Είναι απαράδεκτο να είστε διχαστικός σε μία συζήτηση, που σήμερα αποδεικνύει ότι είχε δίκιο ο ΣΥΡΙΖΑ. Πώς το αποδεικνύει; Υπάρχει δημοσίευμα στις 9 Νοεμβρίου, χθεσινό δηλαδή, που μου έστειλαν από την περιοχή μου, που ανακοινώνεται Συμφωνία της Σερβίας με τις γειτονικές χώρες της Βόρειας Μακεδονίας και της Αλβανίας, διότι δεν δέχονται, πλέον, οι Σέρβοι τουρίστες να μπλέξουν με τα προβλήματα που είχαν φέτος το καλοκαίρι με το ελληνικό Υπουργείο Τουρισμού. Αυτό σημαίνει ότι θα έχει «πλήγμα» και η Χαλκιδική και ο Στρυμονικός Κόλπος και η Πιερία. Αυτό δεν το έκανε ο ΣΥΡΙΖΑ, το έκανε ο κ. Θεοχάρης. Θα σας στείλω το άρθρο αυτό, γιατί εγώ πιστεύω στον δημοκρατικό διάλογο και έχω τη δυνατότητα να συμμετέχω σε κάτι που βοηθάει και τον τόπο μου και την Πατρίδα μου.

Η πρότασή μας, εξάλλου, είναι ότι σε αυτές τις δύσκολες στιγμές χρειάζεται ένα Συμβούλιο Αρχηγών και, ίσως, και ένας διακομματικός Υπουργός Υγείας. Αυτό δείχνει ότι εμείς μπορούμε να υπερβούμε τους διαχωρισμούς. Εσείς παραμένετε σε έναν διχαστικό λόγο και κάνετε αντιπολίτευση στην αντιπολίτευση. Ο λαός λέει ότι όποιος κάνει αντιπολίτευση στην αντιπολίτευση είναι ικανός μόνο για αντιπολίτευση. Εσείς έχετε γυρίσει κάπου στην περίοδο του 2017 - 2018 και «παίζετε» με αντιΣΥΡΙΖΑ «μέτωπο».

Κύριε Θεοχάρη, μην βιάζεστε, θα πάτε στην Αντιπολίτευση, αλλά προς το παρόν μπορείτε να σταθείτε στη σοβαρότητα που έχει ο ρόλος σας και να σταματήσετε να είστε διχαστικός; Πρέπει να προσφέρετε και όχι μόνο να «κουκουλώνετε», γιατί, δυστυχώς, αυτό έχουμε δει, τουλάχιστον, στον τουρισμό της Βόρειας Ελλάδας.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής)**: Καταλαβαίνω ότι το θέμα του τουρισμού είναι πολύ μεγάλο, αλλά για επιμέρους θέματα ας προσφύγουν οι συνάδελφοι στον Κοινοβουλευτικό Έλεγχο, για να μπορέσουμε να ολοκληρώσουμε.

Τον λόγο έχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ**: Δεν είχα σκοπό να πάρω τον λόγο, αλλά μετά από όσα ακούστηκαν από τον κ. Υπουργό, νομίζω ότι χρειάζεται να πούμε ορισμένα πράγματα, γιατί φαίνεται πώς ο κ. Υπουργός αντιλαμβάνεται τον ρόλο του ως επικοινωνιακός διαχειριστής της κατάστασης και όχι ως Υπουργός με επιτελικό ρόλο, ο οποίος θα έπρεπε να κάνει κάτι  
συγκεκριμένα για να στηριχθεί ο ελληνικός τουρισμός, ιδιαίτερα μετά από μία χρονιά που τα αποτελέσματά του τα έχουμε δει.

Το ζήτημα δεν είναι μόνο να αντιμετωπίσουμε τα πράγματα ως επικοινωνία και να προσπαθούμε να διαχειριστούμε αυτά που δεν κάναμε, απλώς, πετώντας «πυροτεχνήματα» και κάνοντας αντιπολίτευση στην Αντιπολίτευση. Προφανώς, ζητούσαμε και ζητάμε να υπάρχει ένα σχέδιο. Ένα σχέδιο, το οποίο, προφανώς, και δεν πρέπει να είναι γραμμένο στην «πέτρα». Φαίνεται πώς δεν έχει αντιληφθεί ο κ. Υπουργός ότι ένα σχέδιο έχει και εναλλακτικές και ότι ένα σχέδιο μπορεί να τροποποιείται. Αυτό σημαίνει επιτελικός σχεδιασμός. Αν δεν μπορείτε να κάνετε επιτελικό σχεδιασμό, τότε πείτε μας, ότι «δεν μπορούμε να κάνουμε επιτελικό σχεδιασμό. Αυτές είναι οι ικανότητες που έχουμε και μέχρι εκεί μπορούμε». Είπε ο κ. Υπουργός ότι «σχεδιάζεις με βάση τις ικανότητες που έχεις». Αν οι ικανότητες που έχετε είναι μέχρι εκεί, πείτε το. Όμως, παραδεχτείτε το.

Δεν θα κατηγορείτε, όμως, τον ΣΥΡΙΖΑ ότι ζητά το κλείσιμο του τουρισμού. Δεν θα κατηγορείτε τον ΣΥΡΙΖΑ για προτάσεις, οι οποίες ήρθαν από τους φορείς του τουρισμού, για προτάσεις, όπως είναι οι 72 ώρες τεστ πριν από την άφιξη των τουριστών. Δεν είναι μία πρωτοτυπία του ΣΥΡΙΖΑ. Η Κύπρος το εφάρμοσε. Και η Κύπρος είχε τουρισμό και έχει και λιγότερα κρούσματα, σήμερα. Αυτό λέμε. Δεν κατηγόρησε κάποιος τον τουρισμό. Την ανικανότητά σας να διαχειριστείτε την κρίσιμη κατάσταση κατηγορήσαμε, αν δεν το καταλάβατε. Τον τουρισμό δεν τον κατηγορούμε και, ιδίως, εμείς που είμαστε από τουριστικές περιοχές. Και είμαστε σε τουριστικές περιοχές που βλέπουμε, ακόμη, και τις μεγάλες επιχειρήσεις να έχουν τεράστια προβλήματα, που βλέπουμε επιχειρήσεις να έχουν προβλήματα επιβίωσης, διότι δεν υπήρξε καμία στήριξη. Το μόνο που κάνατε ήταν να τους αυξάνετε το δανειακό «βάρος» με την επιστρεπτέα προκαταβολή. Ας μην συζητήσουμε για το αν μπόρεσαν να μπουν στο ΤΕΠΙΧ.

Κοιτάξτε, κύριε Θεοχάρη. Πολύ ωραία τα λέτε και κατηγορείτε τις ανακοινώσεις που κάνουμε, αλλά τα 3 εκατομμύρια πλαφόν για τον κανόνα de minimis, δεν το άκουσα για πρώτη φορά από την κυρία Νοτοπούλου. Το άκουσα από μεγάλες επιχειρήσεις που μου είπαν ότι «πλαφονάραμε στις 800.000 και στην επιδότηση μέσω της επιστρεπτέας προκαταβολής και ενώ έχει αυξήσει η Ευρωπαϊκή Ένωση το πλαφόν στα 3 εκατομμύρια, δεν μάς δίνεται, επιπλέον, επιστρεπτέα προκαταβολή». Άρα, εάν δεν έχετε καταλάβει τι συμβαίνει στην αγορά, καλό είναι να το ψάξετε. Και αν συμφωνείτε με το γεγονός ότι πρέπει να αυξηθεί στα 3 εκατομμύρια, να το πείτε στον κ. Σταϊκούρα. Μην κάνετε αντιπολίτευση σε εμάς.

Επίσης, τίθενται μεγάλα ζητήματα. Πολλές επιχειρήσεις κατάφεραν σήμερα, πιθανώς με κόπο, να φτάσουν στο 20% έως 40% των περσινών εσόδων. Εάν σήμερα δεν πληρωθούν από την TUI -και εδώ πέρα πρέπει να κάνετε παρέμβαση και σας έχουμε κάνει σχετική Ερώτηση, κάνατε όλες τις χάρες της TUI, και φτάσουμε στον Μάιο και τον Απρίλιο να πληρωθούν, καταλαβαίνετε τι σημαίνει αυτό για τη βιωσιμότητα αυτών των επιχειρήσεων. Πολλές από αυτές, ιδιαίτερα πέρυσι και πριν από τον κορονοϊό, είχαν πληγεί και από το «κανόνι» που έριξε η THOMAS COOK.

Άρα, εδώ πέρα πρέπει να σταθείτε δίπλα σε αυτές τις επιχειρήσεις, διότι, ταυτόχρονα, αυτό το «κανόνι» θα περάσει και στις άλλες επιχειρήσεις προμήθειας των ξενοδοχείων. Καταλαβαίνετε ότι αυτό θα δημιουργήσει ένα «ντόμινο» στις οικονομίες, ιδιαίτερα στις οικονομίες των περιοχών που είναι τουριστικές και οι οποίες δοκιμάστηκαν πάρα πολύ φέτος.

Επίσης, πολλές επιχειρήσεις, σήμερα, βρίσκονται στο «κόκκινο» και με τον πτωχευτικό νόμο που φέρατε, θα δημιουργήσετε μία αναδιανομή της αγοράς, προκειμένου, είτε να εξαγοραστούν αυτές οι επιχειρήσεις από μεγάλα γκρουπ, είτε να ανοίξει η «πίτα» για να μπορέσουν να μπουν νέα και μεγάλα γκρουπ, τα οποία, προφανώς, είναι αυτά που υπερασπίζεστε.

Το 50% των εποχικά εργαζόμενων στον τουρισμό δεν έχουν δικαίωμα επαναπρόσληψης, όπως είναι οι ξενοδοχοϋπάλληλοι και οι οδηγοί τουριστικών λεωφορείων.

Οι εποχικά εργαζόμενοι, που μπορεί να εργάζονται σε μίνι μάρκετ, ακόμη και σε φαρμακεία σε περιοχές, όπως το Φαληράκι και η Καρδάμαινα, που είναι κλειστά τον χειμώνα αυτά τα καταστήματα, είναι εποχικά εργαζόμενοι, αλλά δεν αναγνωρίζονται ως εποχικά εργαζόμενοι και, επομένως, δεν έχουν τη δυνατότητα να μπουν σε αναστολής εργασίας και σε άλλες ρυθμίσεις που υπήρξαν για τους εποχικά εργαζόμενους.

Σας λέμε, λοιπόν, να βρείτε έναν τρόπο. Εμείς σας προτείνουμε, να υπολογίζονται τα ένσημα που είχαν το 2019 και αν το 70% αυτών των ενσήμων και πάνω είναι ένσημα, τα οποία κάνανε στην τουριστική περίοδο, τότε να θεωρηθούν εποχικά εργαζόμενοι. Αν αυτοί οι εργαζόμενοι δούλευαν σε επιχειρήσεις, οι οποίες έχουν κριθεί εποχικές, με βάση τον τζίρο τους, τότε να θεωρηθούν εποχικά εργαζόμενοι. Αυτή τη στιγμή, πάνω από 20.000 άνθρωποι, μόνο στη Ρόδο, έχουν τεράστιο πρόβλημα επιβίωσης. Σε αυτούς να απευθυνθείτε, σε αυτούς να απαντήσετε. Σταματήστε να κάνετε αντιπολίτευση και κάντε, επιτέλους, αυτό που θα έπρεπε να κάνετε. Να κυβερνήσετε. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε. Το λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε. Έχω την εντύπωση, επειδή ήταν πολύ περιεκτικές, επί των σημείων, οι τοποθετήσεις και των συναδέλφων, αλλά και της κυρίας Νοτοπούλου, ότι, μάλλον, πρέπει να επικαιροποιήσουμε την πρόταση για τον σχεδιασμό στον τουρισμό, διευρύνοντας την πρόταση και για έναν κοινής αποδοχής Υπουργό Τουρισμού, που θα μπορούσε να σχεδιάσει ρεαλιστικά και όχι με την λογική του «βλέποντας και κάνοντας», τον απαραίτητο σχεδιασμό για την τουριστική βιομηχανία.

Κύριε Θεοχάρη, έχω και μία προσωπική ερώτηση να σας απευθύνω. Ξέρετε, καμιά φορά, η ιστορική μας συνέπεια, σε σχέση με τον χρόνο, είναι και η ηθική μας. Απορώ πως προσπαθείτε να εμπνεύσετε κλίμα εμπιστοσύνης και εσείς προσωπικά, αλλά και η Κυβέρνηση Μητσοτάκη, την ίδια στιγμή, που μέχρι πριν από λίγα χρόνια, μου είχατε εξομολογηθεί με άλλους ρόλους, ότι οι σημερινοί σας συνάδελφοι, Βουλευτές της Ν.Δ., ήταν αυτοί που σας είχαν κατακλύσει με «ρουσφέτια» σε εποχή κρίσης για τις μεταθέσεις ή τις αποσπάσεις οικονομικών υπαλλήλων, κυρίως εφόρων. Αυτό το λέω, όχι για εντυπωσιασμό, αλλά είναι η ουσία αυτού που λείπει από την πολιτική, όπως εσείς τη «βαφτίζετε», για τον τουρισμό που στηρίζεται στην εμπιστοσύνη. Παραδείγματα που ανέφερε και η κυρία Νοτοπούλου και ο κ. Φάμελλος, ο κ. Σαντορινιός.

Λέτε για τη Thomas Hook. Γνωρίζετε ότι στη χώρα, που ασκείτε τα καθήκοντα του Υπουργού, καμία αποζημίωση δεν έχει δοθεί στους πληγέντες από την Thomas Hook; Γνωρίζετε ότι πέρα από τη δημοσκοπική «φορμόλη», με την οποία, μάλλον, οδηγήστε και πράττετε πολιτικά, αυτή τη στιγμή, ο κόσμος του τουρισμού και της εστίασης, που είναι ένας «κρίκος της αλυσίδας», σας καταλογίζουν, ότι τους εξαπατήσατε;

Θα φέρω ένα επιχείρημα, επιπλέον, για το πώς καμιά φορά αυτή η επικοινωνιακή επικυριαρχία, που έχει, πλέον, καταντήσει ένα σοβαρό δημοκρατικό ζήτημα, έχει αποκρύψει από την επικαιρότητα τη μεγάλη απάτη, στην οποία έχετε συμβάλει δια της ανοχής σας και εσείς. Το τρίτο κομμάτι, λοιπόν, της επιστρεπτέας προκαταβολής προς τους ανθρώπους της εστίασης -τουρισμού περιλαμβάνει την υποχρεωτική απόδοση πίσω των αμοιβών του επιδόματος ειδικού σκοπού από τους επιχειρηματίες. Ξέρετε τι σημαίνει αυτό; Ότι η ανάσα που περιμένει ένας άνθρωπος, με βάση το τεκμήριο της εμπιστοσύνης, που δεν έχετε πλέον, για να πάρει 10.000 ευρώ, βλέπει τελικά ότι θα πάρει 1.000 ευρώ, γιατί του κρατάτε αναδρομικά τα 534 ευρώ που πήραν οι εργαζόμενοι με την επικοινωνιακή «καταιγίδα», ως βοήθημα ειδικού σκοπού από την Πολιτεία προς τους εργαζόμενους. Δεν υπάρχει πιο «χυδαίο» και «κυνικό» ψέμα από αυτό, πιο κυνική «λαθροχειρία» από αυτή που επιχειρήσατε. Αυτό συμβαίνει σε όλες τις εκφάνσεις και τις δράσεις για τον τουρισμό.

Επιτέλους, σταματήστε και λυπηθείτε τον τόπο και τους ανθρώπους. Δεν είναι ώρα να βρίσκετε μοναδική «ασπίδα» προστασίας τον ΣΥΡΙΖΑ, που κυβέρνησε πριν από ενάμιση χρόνο. Εάν στον ενάμιση χρόνο, το μόνο που έχετε να δείξετε είναι αδράνεια και αντιπολίτευση στην Αντιπολίτευση, τότε, σίγουρα, θα χρειαστούμε και έναν κοινής αποδοχής Υπουργό Τουρισμού. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Αυλωνίτης.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ**: Ήθελα να τονίσω ότι η αναφορά του κ. Θεοχάρη προς το πρόσωπό μου είχε το στοιχείο του προσωπικού. Δηλαδή, το να λες σε έναν Βουλευτή εκλεγμένο, όπως και ο ίδιος είναι εκλεγμένος, ότι «δε θα τολμήσω να περπατήσω τους δρόμους της Κέρκυρας», επειδή σήμερα στην τοποθέτησή μου είπα, ότι «δεν ήθελα το άνοιγμα του τουρισμού», εγώ ο Βουλευτής της Κέρκυρας, της «ναυαρχίδας», όπως αρεσκόμαστε να λέμε, του τουρισμού, ότι, τάχα, ότι «δεν θέλω το άνοιγμα του τουρισμού». Αυτό είπατε, κύριε Θεοχάρη. Δεν είναι κρίμα, κύριε Θεοχάρη; Ελάτε, κύριε Θεοχάρη, στην Κέρκυρα να περπατήσουμε μαζί και να δούμε πώς θα σας υποδεχθεί εσάς ο κόσμος και πώς θα υποδεχθεί εμένα ο κόσμος.

Το ξέρετε ότι η αναφορά μου στο άνοιγμα του τουρισμού και σε σχέση με την TUI, έχει να κάνει με την εφαρμογή των υγειονομικών πρωτοκόλλων και όχι με την άρνηση του ΣΥΡΙΖΑ να ανοίξει ο τουρισμός. Όταν αναφέρθηκα στο ότι «πειθαρχήσατε στα κελεύσματα της TUI», ούτε να πολεμήσω την TUI θέλω, ούτε εσάς. Απλώς, είπα ότι υπακούσατε, διότι αν εφαρμοζόταν το κριτήριο του τεστ, τότε το συγκριτικό πλεονέκτημα που αποκτήσαμε στη διάρκεια του lockdown στην παγκόσμια τουριστική αγορά, θα πολλαπλασιαζόταν και θα ήμασταν, πραγματικά, ένας ασφαλής τουριστικός προορισμός, ο οποίος θα είχε αυξητική πορεία, πολύ μεγαλύτερη από αυτή, την οποία ζήσαμε το τελευταίο χρονικό διάστημα. Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει η κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας)**: Κύριε Υπουργέ, σας άκουσα, πραγματικά, έκπληκτη. Το ότι είστε έντρομος φαίνεται εδώ και καιρό και σας απευθύνομαι προσωπικά, διότι προσωπικά επιλέξατε, για άλλη μία φορά, να κρυφτείτε πίσω από τις πραγματικές πολιτικές σας ευθύνες, να κρύψετε τα προβλήματα που αντιμετωπίζει ο ελληνικός τουρισμός και να κυνηγήσετε ένα «φάντασμα». «Για όλα φταίει ο ΣΥΡΙΖΑ», σύμφωνα με εσάς. «Για όλα φταίνε οι φωτογραφίες που έβγαινε η κύρια Κουντουρά», σύμφωνα με εσάς. Από την ώρα που ορκιστήκατε Υπουργός, δεν κάνετε τίποτα άλλο, παρά να βγαίνετε εσείς φωτογραφίες με το έργο της Κυβέρνησης του ΣΥΡΙΖΑ.

Είστε ενάμιση χρόνο Υπουργός, στη μεγαλύτερη κρίση που αντιμετώπισε ποτέ ο ελληνικός τουρισμός και έχετε φέρει μόνο ένα σχέδιο για τον καταδυτικό τουρισμό και αυτό ατελές. Δεν έχετε εκδώσει ούτε μία σειρά από ΚΥΑ, προκειμένου να «ξεκλειδώσετε» μία σειρά από άλλες μορφές θεματικού τουρισμού και έχετε φέρει τέσσερις Συμβάσεις, όλες κι όλες, οι οποίες είναι αποτέλεσμα της προσπάθειας του ΣΥΡΙΖΑ.

Πάμε, όμως, στα σοβαρά και στα ουσιαστικά. Σας κάλεσα να μας απαντήσετε σε μία σειρά από ζητήματα. Ποια είναι η στήριξη που θα δώσετε στους εργαζόμενους, τους οποίους έχετε ξεχάσει; Καμία απάντηση. Ποια είναι η στήριξη που θα δώσετε στους επιχειρηματίες, στους οποίους έχετε, ήδη, γυρίσει την «πλάτη;» Καμία απάντηση. Ποια είναι η συγνώμη που θα ζητήσετε από τον ελληνικό λαό για το «άτσαλο», αλλοπρόσαλλο, χωρίς σχέδιο άνοιγμα των συνόρων και επανεκκίνηση της τουριστικής δραστηριότητας, με συνεπακόλουθο αποτέλεσμα τη σημερινή «τραγωδία» την οποία βιώνει ο ολόκληρος ο ελληνικός λαός; Εσείς αναφερθήκατε, στο πόσο εύκολο είναι να ξεφύγουν τα κρούσματα. Δεν ζητούσατε αρνητικά τεστ και ξέφυγαν τα κρούσματα. Τολμήσατε από αυτό το βήμα να «στιγματίσετε» τη νεολαία. Είστε σίγουρος γι’ αυτό που κάνετε, κύριε Υπουργέ; Για όλα φταίει η νεολαία και τα πάρτι; Αυτή η συντηρητική σας στροφή και η οπισθοδρομική σας τοποθέτηση, θα σάς χαρακτηρίζει, από εδώ και πέρα, σε όλη την πολιτική σας πορεία.

Θα κλείσω με το, πλέον, σημαντικό. Είναι ντροπή και θράσος από Υπουργό της Κυβέρνησης, που παρέλαβε το δημόσιο σύστημα υγείας με 19.500 περισσότερους υγειονομικούς γιατρούς και λοιπό προσωπικό, με 150 παραπάνω Μονάδες Εντατικής Θεραπείας, με πρωτοβάθμια φροντίδα υγείας ενισχυμένη, με τοπικές μονάδες υγείας παντού, με τους ανασφάλιστους μέσα στο δημόσιο σύστημα υγείας, με 1 δις και παραπάνω πόρους ενισχυμένα τα δημόσια νοσοκομεία και μάλιστα σε περίοδο λιτότητας, εσείς να «κουνάτε το δάχτυλο» απέναντι σε ποιον; Σε αυτόν που μέχρι και σήμερα στηρίζει τα αιτήματα των υγειονομικών και των ασθενών;

Κύριε Υπουργέ, κοιμάστε άνετα το βράδυ, όταν ξέρετε ότι γίνεται διαλογή ασθενών στα νοσοκομεία από λοιπά νοσήματα; Κοιμάστε άνετα το βράδυ, όταν γνωρίζετε ότι τα νοσοκομεία της χώρας μετατρέπονται σε νοσοκομεία μιας νόσου και μόνο; Κοιμάστε άνετα το βράδυ, όταν ξέρετε ότι δεν γίνονταν τεστ; Μία ημέρα κάνατε τεστ στη Θεσσαλονίκη. Μόνο μία και τριπλασιάστηκαν τα κρούσματα και ήρθε εσπευσμένα το lockdown, όταν επί τρείς ημέρες αφήνατε τους Θεσσαλονικείς να γιορτάζουν και να πηγαίνουν σε Λιτανείες.

Ποια είναι η στήριξή σας, κύριε Υπουργέ σήμερα; Θα έπρεπε ως Υπουργός Τουρισμού να βγείτε μπροστά και να ζητήσετε από τους άλλους Υπουργούς κονδύλια για να «πέσουν» στον κλάδο του Τουρισμού και στην ενίσχυση του εθνικού συστήματος υγείας. Πρωτίστως, στους τουριστικούς προορισμούς. Οι ευθύνες που δεν αναλαμβάνετε, είναι αυτές που καταδικάζουν την Κυβέρνησή σας, κύριε Υπουργέ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κύριος Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Δεν μπορεί κανείς να μείνει σιωπηλός απέναντι σε αυτή τη συζήτηση που υπάρχει μεταξύ της Ν.Δ. και του ΣΥΡΙΖΑ. Οφείλω να πω, ότι το καλύτερο «πλυντήριο» της Ν.Δ. υπήρξε ο ΣΥΡΙΖΑ και τώρα το καλύτερο «πλυντήριο» του ΣΥΡΙΖΑ είναι η Ν.Δ., ακριβώς, γιατί ακολουθούν μία γραμμή στήριξης των αναγκών του μεγάλου κεφαλαίου και «ισοπεδώνουν» τη ζωή των εργαζομένων και των λαϊκών στρωμάτων. Την ίδια γραμμή, ακριβώς, ακολουθήσατε. Παίρνετε συγχαρητήρια, κι εσείς σήμερα, κύριε Θεοχάρη από τους μεγάλους επιχειρηματικούς ομίλους, όπως έπαιρνε συγχαρητήρια και ο ΣΥΡΙΖΑ, επίσης, στην περίοδο της διακυβέρνησης του.

Παίρνετε συγχαρητήρια για τα υγειονομικά πρωτόκολλα, τα οποία τα προσαρμόσατε, όπως, βέβαια, και η κυρία Νοτοπούλου έλεγε «να ανοίξει τώρα ο τουρισμός». Αυτό έλεγε η κυρία Νοτοπούλου στην αρχή και μάλιστα, χωρίς περιορισμούς και χωρίς πρωτόκολλα, γιατί, πράγματι, αυτή ήταν η ανάγκη τότε των επιχειρηματικών ομίλων στο τουρισμό. Σήμερα ο λαός ζει τη φτώχεια και την εξαθλίωση, ζει τα αποτελέσματα αυτών των πολιτικών. Εδώ και δέκα χρόνια, οι αναδιαρθρώσεις, όπως τις λέτε, οι μεταρρυθμίσεις, ο εκσυγχρονισμός, έχουν τις συνέπειες της μεγάλης ανεργίας, της φτώχειας και της εξαθλίωσης. Σήμερα, οι συνέπειες είναι και για την ίδια τη ζωή των εργαζομένων και του λαού.

Ναι, ΜΕΤΡΟ δεν έχει η Κοζάνη. Όμως, έχει εργοστάσια που ο ένας είναι πάνω στον άλλον και η διασπορά του ιού είναι πολύ μεγάλη. Εκεί είναι τα περισσότερα κρούσματα. Τα Γρεβενά δεν έχουν ΜΕΤΡΟ, όμως, έχουν τα εργοστάσια, όπου εκατοντάδες δεκάδες εργαζόμενοι καταλήγουν στα νοσοκομεία και στις ΜΕΘ και τελικά πολλοί είναι αυτοί που χάνουν τη ζωή τους.

Κύριε Υπουργέ, δεν μπορείτε να στηρίζετε μία πολιτική με αυτά τα αποτελέσματα ή να απολογείστε σήμερα για τα υγειονομικά πρωτόκολλα τα οποία υλοποιήσατε. Αλλά αυτό πρέπει να κάνετε. Ο κόσμος συνολικά λέει, ότι αποτέλεσμα της μεγάλης διασποράς ήταν, ότι αυτά τα πρωτόκολλα προσαρμόστηκαν στις ανάγκες των επιχειρησιακών ομίλων. Ήταν ότι είχαν και μία επιστημονική «τεκμηρίωση». Ωστόσο, το αποτέλεσμα της εξέλιξης με την πανδημία, είναι αποτέλεσμα της πίεσης των επιχειρηματικών ομίλων, προκειμένου να λειτουργήσει η καπιταλιστική οικονομία και να διασφαλίσουν λιγότερη «χασούρα» και την απόδοση των κεφαλαίων τους.

Αυτό έγινε με όλες τις Πράξεις Νομοθετικού Περιεχομένου και με όλα τα μέτρα που ετοιμάζονται, που «ισοπεδώνουν» κάθε δικαίωμα των εργαζομένων που έχει απομείνει. Αυτό δεν νομίζω ότι μπορεί να σας χαροποιεί ή να σας κάνει να λέτε ότι «τα πήγαμε καλά», όταν χιλιάδες πολίτες σήμερα είναι στα κοινωνικά παντοπωλεία, στα κοινωνικά φαρμακεία. Χιλιάδες εργαζόμενοι σήμερα βιώνουν τις συνέπειες και της δικής σας πολιτικής και του ΣΥΡΙΖΑ.

Η εξασφάλιση αξιοπρεπούς εισοδήματος για όλους τους εργαζόμενους στον τουρισμό είναι κάτι που το διεκδικούν και το παλεύουν οι εργαζόμενοι και με την απεργία στις 26 του Νοέμβρη. Η διασφάλιση των δικαιωμάτων, όπως είναι η επαναπρόσληψη των εποχιακά εργαζομένων, που χθες οι εργοδότες σε μία συνάντηση απαίτησαν να καταργηθεί, όπως και η μείωση του μισθού των εργαζομένων, είναι ζητήματα που τα έχουν μπροστά τους και αγωνίζονται και είναι από τα πρώτα ζητήματα και για την απεργία 26 Νοεμβρίου, όπως βέβαια είναι τα ζητήματα της υγείας, της παιδείας και των συνδικαλιστικών και δημοκρατικών ελευθεριών. Το εργατικό κίνημα θα πάει μπροστά, όσα εμπόδια και αν επιχειρήσουν να βάλουν. Η ταξική πάλη δεν μπορεί να καταργηθεί και αν υπήρχε ο Λάσκαρης σήμερα θα αυτοκτονούσε, γιατί του παίρνει τη δουλειά και τη φήμη ο Βρούτσης.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σήμερα είχαμε να συζητήσουμε τρεις Κυρώσεις, για τις οποίες, ουσιαστικά, συμφώνησαν σχεδόν όλα τα Κόμματα. Παρ’ όλα αυτά ανοίξαμε μία κουβέντα για περίπου τρεις ώρες και θέσαμε σήμερα το γενικότερο θέμα του τουρισμού σε αυτή τη συζήτηση, ενώ δεν έπρεπε.

Εγώ δεν στέρησα τον λόγο από κανέναν, για να πείτε όλοι τις απόψεις σας και ο Υπουργός απάντησε και θα κλείσει τώρα τη συνεδρίαση, απαντώντας σε όσα ακούστηκαν, εκ των υστέρων.

Όμως, θέλω να συμφωνήσουμε σε ένα πράγμα. Είναι εύκολο κανείς με συνθήματα και απομονώνοντας κάποιες φράσεις ή κάποια επιμέρους θέματα να τα φέρει σήμερα σε αυτή τη συνεδρίαση, ενώ θα μπορούσε, κάλλιστα, να τα θέσει στον Κοινοβουλευτικό Έλεγχο και εκεί να δοθεί η δυνατότητα και στα δύο μέρη να απαντήσουν. Αυτό το λέω με αφορμή αυτό που είπε η κυρία Νοτοπούλου ότι δεν της απάντησε ο Υπουργός.

Ο Υπουργός σήμερα ήρθε να μιλήσει για τις Κυρώσεις. Απάντησε σε αυτά τα οποία θέσατε νωρίτερα, κυρία Νοτοπούλου, αλλά δεν ήρθε εδώ για να απαντήσει, εφ’ όλης της ύλης, για τα θέματα του Υπουργείου του. Εάν αυτό το θέλετε, καταθέστε μία Επίκαιρη Ερώτηση και ως Κόμμα ή ατομικά και να έρθει ο Υπουργός στη Βουλή να σας ενημερώσει για ό,τι θέλετε. Να μην μπλέκουμε, όμως, τον Κοινοβουλευτικό Έλεγχο με το Νομοθετικό Έργο.

Αυτό παρακαλώ πολύ, γιατί δημιουργούνται εντυπώσεις και το λέω περισσότερο και για τους φίλους, τους συμπολίτες μας, που μας ακούνε, να καταλάβουν τι ακριβώς κάνουμε εδώ. Μετά από τις δικές μου διευκρινίσεις, κύριε Υπουργέ, έχετε το λόγο για να κλείσουμε τη συνεδρίαση.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Ευχαριστώ, κύριε Πρόεδρε.

Ο κ. Φάμελλος, αναφέρθηκε προσωπικά σε μένα στην τοποθέτησή του.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μην απαντάτε προσωπικά. Να απαντήσετε στις απόψεις που κατατέθηκαν χωρίς να κάνετε αναφορά των ονομάτων.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Δεν απαντάω προσωπικά και δεν έθεσα κανένα ζήτημα, επί προσωπικού. Όμως, ο κ. Φάμελλος έκανε προσωπική κριτική σε μένα ότι, τάχα έχω διχαστικό λόγο. Ενδεχομένως, να μην ήταν στην πρωτολογία της κυρίας Νοτοπούλου και να συγχωρείται, διότι δεν άκουσε τι σημαίνει διχαστικός λόγος. Εάν ο δικός μου ήταν διχαστικός λόγος, φανταστείτε, τι ήταν της κυρίας Νοτοπούλου. Όμως, δεν συγχωρείται ή τουλάχιστον ελπίζω να κατάλαβε τώρα πια, όταν άκουσε τον κ. Γιαννούλη, ή όταν άκουσε τη δευτερολογία της κυρίας Νοτοπούλου, τι σημαίνει διχαστικός λόγος.

Θα μπορούσα να απαντήσω στο ίδιο ύφος και στον κ. Γιαννούλη, όταν μίλησε για παράδειγμα για «πολιτική φορμόλη», αλλά προέρχεται από μία πτέρυγα, χωρίς καμία πολιτική αξιοπιστία, οπότε δεν αξίζει τον κόπο να συνεχίσουμε σε αυτού του επιπέδου την αντιπαράθεση.

Εμείς δεν αρνηθήκαμε καθόλου την καλόπιστη κριτική. Προφανώς, επιμέρους ζητήματα πάντοτε τίθενται και θα υπάρχουν.

Σε σχέση με τη στήριξη. Χρειάστηκε συνεργασία με το Υπουργείο Εργασίας για να ενταχθούν στο πρώτο στάδιο οι ξεναγοί. Τώρα είναι, ήδη, ενταγμένοι με τη μονομερή δήλωσή τους, ώστε να πάρουν τα χρήματα της στήριξης. Αυτά έγιναν, γιατί η Κυβέρνηση έδειξε αντανακλαστικά, διότι δεν φοβάται να διορθώσει κάτι, όπου υπάρχει κενό. Συνδιαλέγεται με την αγορά, με τον ελληνικό λαό, με τους ανθρώπους που βιώνουν τα προβλήματα στην πράξη και διορθώνει ό,τι χρειάζεται και το ίδιο θα συνεχίσει να κάνει.

Είναι λογικό η κριτική να είναι συγκεκριμένη. Ο κ. Κατσώτης είπε κάτι το οποίο, ενδεχομένως, να είναι εύλογο ή να ακούγεται σωστό, ότι, δηλαδή, το πρόβλημα των συρροών είναι τα εργοστάσια. Δεν φαίνεται, όμως, να είναι έτσι. Μόνο το 9% με 10 % είναι από συρροές τα κρούσματα τα οποία έχουμε καθημερινά, ενώ σε άλλες χώρες είναι και το 25%, είναι και το 30% και το 35%, γιατί έχουν, για παράδειγμα, πολύ εκτεταμένα κρούσματα σε γηροκομεία ή σε άλλες δομές, οι οποίες έχουν προβλήματα. Επίσης, σε άλλες χώρες, είχαν προβλήματα με πάρα πολλά κρούσματα στα νοσοκομεία τους, πολύ περισσότερα απ’ ότι είχε αντίστοιχα η χώρα μας, που είναι και το σύνηθες, διότι οι υγειονομικοί είναι στην πρώτη γραμμή, αντιμετωπίζουν τον ιό και έρχονται σε επαφή καθημερινά μαζί του. Συνεπώς, για τη χώρα μας, σε αυτή την κριτική μπορεί κάποιος να απαντήσει και επί του συγκεκριμένου.

Εγώ είπα ότι η κριτική σας, στηρίζεται σε δύο-τρία σημεία. Δεν χρειάζεται να τα επαναλάβω. Τα «μπρος πίσω» που λέτε εσείς, είναι οι εναλλακτικές και η αλλαγή των διαδικασιών που είναι απαραίτητη, ώστε να αντιμετωπίσεις την εξέλιξη της νόσου, όπως τη βλέπουμε.

Η χώρα μας, είτε το θέλετε, είτε όχι, πήρε γρήγορα τις αποφάσεις. Στηριζόταν σε στοιχεία που δεν είναι δημοσιοποιήσιμα και καμιά φορά βάζαμε περιορισμούς, που δεν μπορούσαμε σε δημόσιο λόγο να υποστηρίξουμε, διότι όταν είχαμε τα στοιχεία από μία χώρα ότι ανεβαίνουν τα κρούσματα, αυτό δεν ήταν μέσα στα δεδομένα που δημοσιοποιεί η ίδια η χώρα. Όταν επικοινωνούσαμε, όμως, μαζί τους εξηγούσαμε, μέσω των Πρεσβειών, για ποιους λόγους παίρνουμε τις αποφάσεις που παίρνουμε.

Ήταν μια εποχή, ιδιαίτερα του καλοκαιριού, κατά την οποία όλοι έπρεπε να πάρουν γρήγορες αποφάσεις. Ξεχνάτε ότι η Μεγάλη Βρετανία ανακοίνωσε μία Πέμπτη απόγευμα ότι βάζει τη Γαλλία σε καραντίνα και ανάγκασε τους πολίτες της να ψάχνουν την Παρασκευή, άρον - άρον, εισιτήριο, γιατί από το Σάββατο το πρωί θα έμπαιναν σε καραντίνα; Θυμάστε τις εικόνες με τις «ουρές» που βλέπαμε στα αεροδρόμια του Παρισιού και των άλλων γαλλικών πόλεων και τα εισιτήρια εκείνη την εποχή έκαναν 1.000 ευρώ και 1.200 ευρώ και το Σάββατο το πρωί έκαναν 200 ευρώ και 150 ευρώ και βρέθηκαν, «θύματα» και μιας αισχροκέρδειας οι πολίτες της;

Καμία χώρα δεν πήρε αποφάσεις, επειδή το ήθελε. Πήραμε αποφάσεις, όπου χρειάστηκε, όπως χρειάστηκε, ανάλογα με τα επιστημονικά δεδομένα από τους ανθρώπους, τους οποίους σήμερα κατηγορεί ο ΣΥΡΙΖΑ, όπως τον κ. Τσιόδρα. Και μας κατηγορεί, συγχρόνως, και ότι δεν τον ακούμε και ότι κακώς τον ακούμε. Και η κριτική όταν εδράζεται στην πραγματικότητα, φυσικά, μας βοηθάει να διορθώσουμε πράγματα. Όταν, όμως, δεν έχει καμία σχέση με την πραγματικότητα και όταν ακούγονται, απλώς, «πυροτεχνήματα», δεν βοηθάει σε τίποτα.

Είπε ο κ. Σαντορινιός ότι η Κύπρος έβαλε 72 ώρες τεστ, πριν εισέλθουν πολίτες στη χώρα. Λάθος. Η Κύπρος χώρισε τις χώρες σε «Α» και «Β» και από χώρες με «Α» ερχόταν κάποιος χωρίς τεστ και από χώρες με «Β» με τεστ. Η χώρα μας είχε για μεγάλο χρονικό διάστημα τη δυνατότητα να ταξιδεύουν οι Έλληνες πολίτες στην Κύπρο. Όλες οι χώρες έπρεπε να κάνουν μία κατηγοριοποίηση και κάποιες διευθετήσεις. Όλες το έκαναν, όλες. Δεν υπάρχει μία εξαίρεση. Βρείτε μου μία χώρα, που δεν το έκανε. Προφανώς, η κάθε χώρα πήρε τα μέτρα που ήθελε να πάρει.

Συνεπώς, κάνετε μία άδικη κριτική, μία κριτική που στρέφεται κατά του ελληνικού τουριστικού προϊόντος, κατά του ελληνικού τουρισμού, διότι όταν λέτε ότι «δεν τηρήθηκαν τα πρωτόκολλα», λέτε, ότι οι ελληνικές επιχειρήσεις δεν τήρησαν τα πρωτόκολλα, ότι οι Έλληνες εργαζόμενοι του τουρισμού δεν ήταν υπεύθυνοι στη δουλειά τους, ότι «δεν πήραν στα σοβαρά» τον κορονοϊό, αλλά αυτό δεν μας το λένε οι μελέτες που κάναμε. Όταν στείλαμε τις κινητές μονάδες να κάνουν επί τούτου τεστ σε εργαζόμενους του τουρισμού, δεν βρήκαμε παρά μόνο δύο κρούσματα. Συνεπώς, δε συμφωνείτε καν με την πραγματικότητα, εκτός από το ότι κάνετε ζημιά στην εικόνα της χώρας.

Χθες, ξαναλέω, η Πρόεδρος και Διευθύνων Σύμβουλος του World Travel & Tourism Council (WTTC), πρώην Υπουργός Τουρισμού του Μεξικού, η κυρία Gloria Guevara, του μεγαλύτερου οργανισμού που εκπροσωπεί τον παγκόσμιο τουρισμό, δηλαδή, το ιδιωτικό κομμάτι του, είπε, κατά λέξη, τα εξής στη Σύνοδο: «Και εγώ η ίδια ήρθα στην Κρήτη φέτος, στην Ελλάδα και, πράγματι, ήταν από τις πιο ασφαλείς χώρες, που ένιωσα τελευταία, που ταξιδεύω». Αυτή είναι η εικόνα, που έχει κερδίσει η χώρα μας.

Αν εσείς θέλετε, να νομίζετε ότι «εγώ ζω σε άλλον κόσμο», προφανώς, εσείς ζείτε σε άλλον κόσμο. Υπήρξε υπευθυνότητα φέτος και υπήρξαν οι αναγκαίες προσαρμογές, που ήταν αναγκαίες, γιατί η αύξηση της νόσου ήταν ραγδαία σε κάποιες περιπτώσεις. Δεν φταίει η χώρα μας για την αύξηση της νόσου στη Σερβία και στα Βαλκάνια και στη Ρουμανία. Για να καταλάβετε, πόσο αφελές είναι, να πεις, απλώς, 72 ώρες τεστ για κάποιον που θέλει να έρθει στη χώρα, θα σας πω το εξής. Βάλαμε 72 ώρες τεστ και στο Ισραήλ και στη Ρουμανία και στην Ισπανία και σε μία σειρά από άλλες χώρες, το Βέλγιο κ.λπ.. Τεστάραμε από πάνω, συγχρόνως, για να δούμε, αν έχουμε εισαγόμενα κρούσματα. Σε μία χώρα - δεν θέλω να πω χώρες, για να μην δημιουργούμε συγκεκριμένες εντυπώσεις είχαμε 10% θετικότητα και σε μία άλλη χώρα 1 στους 700, με 1 στους 800 με τεστ. Ούτε αυτό δεν είναι αρκετό. Χωρίς σύστημα ελέγχων στα σύνορα, χωρίς διαφοροποίηση, είναι λάθος να πεις ότι θα κάνω τεστ σε μία χώρα, που είναι «καθαρή» και θα χάσω αυτά τα τεστ από μία χώρα, η οποία είναι πιο βεβαρημένη επιδημιολογικά. Είναι λάθος, γιατί δεν έχεις όλα τα τεστ, αλλιώς δεν έχεις τουρισμό. Δηλαδή, έχουμε τεστ για να κάνουμε σε 500.000 ανθρώπους. Μπορούμε να κάνουμε 500.000 τεστ. Θα είχαμε, όμως, 500.000 τουρισμό και όποιος πρόλαβε.

Είναι, λοιπόν, άδικη η κριτική σας. Επενδύσατε στην αποτυχία του ελληνικού τουρισμού. Όσο και να θέλετε, να δημιουργήσετε τη λάθος εντύπωση, ο ελληνικός τουρισμός άντεξε σε δύσκολες συνθήκες, όχι επειδή δεν έγιναν λάθη, αλλά άντεξε, γιατί ήμασταν όλοι στρατευμένοι στον στόχο της επιτυχίας του ελληνικού τουρισμού και επιτυχία είναι μόνο μία: η εικόνα της χώρας μας στο εξωτερικό. Δε μπορείς να μιλάς για νούμερα, μιλάς μόνο για ποιότητα και αυτό κάναμε από την πρώτη στιγμή.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε και εμείς τον κ. Υπουργό. Δεν τελειώνει ποτέ αυτή η κουβέντα, το καταλαβαίνετε. Ανοίγουμε καινούργια θέματα και ίσως λέγονται και πράγματα, που, ίσως, να μην πρέπει. Νομίζω ότι είναι πολύ «λεπτά» κάποια θέματα. Τέλος πάντων, ο καθένας που τα επικαλείται, έχει άποψη.

Κυρίες και κύριοι συνάδελφοι, ολοκληρώθηκε η συζήτηση επί των σχεδίων νόμου του Υπουργείου Τουρισμού:

Α. «Κύρωση της Συμφωνίας μεταξύ της Ελληνικής Δημοκρατίας και της Πορτογαλικής Δημοκρατίας για συνεργασία στον τομέα του τουρισμού».

Β. «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Πολιτισμού και Αθλητισμού της Δημοκρατίας του Καζακστάν για συνεργασία στον τομέα του τουρισμού».

Γ. «Κύρωση του Πρωτοκόλλου Συνεργασίας στον Τουρισμό Κρουαζιέρας μεταξύ του Υπουργείου Τουρισμού της Ελληνικής Δημοκρατίας, του Υπουργείου Τουρισμού της Αραβικής Δημοκρατίας της Αιγύπτου και του Υπουργείου Ενέργειας, Εμπορίου, Βιομηχανίας και Τουρισμού της Κυπριακής Δημοκρατίας».

Όπως προκύπτει από τις τοποθετήσεις των Εισηγητών και των Ειδικών Αγορητών:

Η Νέα Δημοκρατία, δια της Εισηγήτριάς της, κυρίας Σούκουλη, ψηφίζει υπέρ και για τις τρεις Κυρώσεις.

Ο ΣΥΡΙΖΑ, δια της Εισηγήτριάς του, κυρίας Νοτοπούλου, ψηφίζει υπέρ και για τις τρεις Κυρώσεις.

Το Κίνημα Αλλαγής, δια του Ειδικού Αγορητή του, κ. Αρβανιτίδη, ψηφίζει υπέρ και για τις τρεις Κυρώσεις.

Το Κ.Κ.Ε., δια του Ειδικού Αγορητή του, κ. Κατσώτη, καταψηφίζει και τις τρεις Κυρώσεις.

Η Ελληνική Λύση, δια του Ειδικού Αγορητή του, κ. Βιλιάρδου, ψηφίζει υπέρ στις Κυρώσεις με την Πορτογαλία, με την Αίγυπτο και την Κύπρο και επιφυλάσσεται στην Κύρωση με το Καζακστάν.

Τέλος, το ΜέΡΑ25, δια του Ειδικού Αγορητή του, κ. Λογιάδη, ψηφίζει υπέρ και στις τρεις Κυρώσεις.

Συνεπώς, τα νομοσχέδια του Υπουργείου Τουρισμού:

Α. «Κύρωση της Συμφωνίας μεταξύ της Ελληνικής Δημοκρατίας και της Πορτογαλικής Δημοκρατίας για συνεργασία στον τομέα του τουρισμού».

Β. «Κύρωση του Μνημονίου Κατανόησης μεταξύ του Υπουργείου Τουρισμού της Ελληνικής Δημοκρατίας και του Υπουργείου Πολιτισμού και Αθλητισμού της Δημοκρατίας του Καζακστάν για συνεργασία στον τομέα του τουρισμού».

Γ. «Κύρωση του Πρωτοκόλλου Συνεργασίας στον Τουρισμό Κρουαζιέρας μεταξύ του Υπουργείου Τουρισμού της Ελληνικής Δημοκρατίας, του Υπουργείου Τουρισμού της Αραβικής Δημοκρατίας της Αιγύπτου και του Υπουργείου Ενέργειας, Εμπορίου, Βιομηχανίας και Τουρισμού της Κυπριακής Δημοκρατίας», γίνονται δεκτά, επί της αρχής, επί των άρθρων και στο σύνολό τους, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάχος Γεώργιος, Καρασμάνης Γεώργιος, Κέλλας Χρήστος, Κεφαλογιάννη Όλγα, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σούκουλη-Βιλιάλη Μαρία-Ελένη (Μαριλένα), Αυλωνίτης Αλέξανδρος–Χρήστος, Γιαννούλης Χρήστος, Νοτοπούλου Αικατερίνη (Κατερίνα) και Κατσώτης Χρήστος.

Τέλος και περί ώρα 12:50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**